text:
Dia 17 di oktober ami tawata tin e
honor pa hasi un entrevista cu
Nancy Heinze. Nancy ta jui di
Señor Piet Heinze i Corry Erveraers. E
motibo cu ami a dicidi di papia cu
Nancy te e motibo cu e ta hasi hopi
pa personanan cu menos recurso den Weert. Bon dia Nancy, na prome lugar mi kier a gradicibo pa por a hasi e entrevista cu bo persona. Laga nos cuminsa pa conta nos ken abo ta.
Bon dia Roy, pa mi ta un honor i placer cu bo kier a hasi un entrevista cu mi persona.
Ami ta Nancy Heinze 46 aña di edad i ami tin un jui homber cu jama Shaquille Heinze di 22 aña di edad.
Un paar di aña pasa nan a constata cu bo tin e malesa cu jama Fibromyalgia. Sigun cu ami tin entendi cu esaki ta un problema crónico cu ta causa hopi dolor na bo músculonan. Kiko bo por conta nos di e malesa aki?
Esaki ta un malesa den bo musculonan i e skarnirnan den bo weso. Hunto cu esaki bo tin hopi side afect nan. Entre otro hopi cansancio, casi bo no por cana. Bo por considere como un enfermedat rematismo. Banda di esaki mi tin mas problema cu salud. Mi tin un deficit na vitamina B12 si bo keda cana hopi cune bo ta perde forsa i tin hende por fallece na e problema aki. Tur siman mi tin cu ricibi un hangua pa esaki. Fuera di esey mi ta sufrí tambe di e malesa Tietze esaki ta un enfermedat cu problema den pecho i lomba. Esaki ta dunami hopi dolor ora mi mester tosa of suspirá fuerte.
Okay Nancy esaki ta bo storia di bo malesa. Toch mi ta wak cu bo ta hasi hopi pa otro, conta nos di esaki.
Debi na mi malesanan mi no por sinta keto i esaki ta dunami e motibo pa juda otro. Vooral hende nan cu menos recurso. Hopi hende no sa na unda pa bai i kiko pa bisa. Vooral hendenan cu menos recurso tin biaha tin berguensa pa conta nan storia. Akinan ta caminda cu mi ta bai juda nan. Aki na Weert tin mas pobresa cu hendenan sa.
Fin dia aña tambe bo ta hasi hopi pa bo hendenan cu no por fiesta dianan di fiesta como debe ser. Con abo ta judanan?
Ami a cuminsa cu Kerstpaketten actie, esey kiermen cu si bo tin algo na bo cas cu bo no ta usa bo por trese nan pami. E ora ami ta parti e comestible nan pa e hende nan den necesidad. Awendia nos a pone den man di Weerter Minima Groep pasobra esaki a bira hopi trabow pami. Awe dia 17 di October toevallig ta dia di hende pober. Aña pasa mi a entredusi un Soepfestijn, esaki ta nifica cu nos ta traha 4 diferente sopi cu stokbrood i di e manera aki tur hende por bin cu nan mes un tayo pa come sopi hunto cu otro. Awor aki Weerter Minima Groep Aanschuiftafel i Keent Onderneemt ta hasi esaki.
Tambe nos a ricibi ajudo di Praktijkonderwijs Het kwadrant. Nan ta traha regaldo pa nos por parti ora di un bijeenkomst cu jama aanschuiftafel. Asina Weerter Minima ta trese hendenan hunto pa hasi algo pa otro. Como eksperto di eksperencia mi ta papia cu instancianan pa wak kiko nos por hasi hunto pa nos hendenan.
Nancy fin di aña ta jegando na nos porta. Kiko bo deseonan ta? Esaki ta hopi pa menciona. Ami kier pas i pa hendenan juda otro. Ami ta spera pa ningun hende pasa dianan di fiesta nan so. Pa ami ta hopi importante pa comunidat sa kiko pobresa ta hasi cu famia i principalmente e juinan chiquito. Vooral nos hobennan ta pasa hopi trabow debi despues di lagerschool ja nan haña nan den debe pa por sigi studia.
Nancy danki pa tuma bo tempo pa conta nos un tiki di bo storia. Mi ta deseabo pronto recuperashon cu bo salud.
Roy “ Arubiano” Kelly


c: text/html

text:
Maneho di keho
Prosedura
Tur hende tin e derechi pa pidi Defensor di Pueblo hasi un investigashon riba e manera ku un órgano atministrativo a komportá su mes den un sierto asuntu kontra un persona natural of un koperativa. Na momentu ku un petishon wòrdu entregá e Defensor di Pueblo ta hasi un chekeo promé pa wak si a kumpli ku tur rekisito formal promé ku trata e petishon aki.
Un petishon ta drenta na e Ofisina di Defensor di Pueblo Kòrsou i ta wòrdu prosesá dor di un kolaboradó di e Ofisina. Na promé lugá e kolaboradó ku ta atendé e petishon ta kontrolá si e petishon ta kumpli ku tur e rekisitonan formal en kuantu e kontenido i e prosedimentu siguí. Den e kaso aki ta wòrdu referí na artíkulo 12, di tres i di kuater párafo di e Ordenansa Nashonal di Defensor di Pueblo i e artíkulonan 14 i 15.
Konforme artíkulo 12, di ocho párafo, e outor di e petishon ta wòrdu informá denter di trinta (30) dia tokante e tratamentu di e petishon. Si ta trata di un kaso di artíkulo 14 of artíkulo 15, konforme artíkulo 16, promé párafo di e ordenansa nashonal, mas pronto ku ta posibel e Defensor di Pueblo ta hasi menshon por eskrito di e asuntu aki. Pa motibu di e término ‘mas pronto ku ta posibel’ e periodo denter di kua mester avisá en todo kaso ta ménos ku 30 dia.
E órgano atministrativo ta wòrdu poné na altura di e petishon entregá i ta haña chèns pa reakshoná riba esaki (oral of por eskrito segun opshon di e Defensor di Pueblo). Den práktika semper e órgano atministrativo ta haña e oportunidat pa reakshoná promé por eskrito. E aviso ta tuma lugá dor di ofresé e petishon, kompañá ku un resúmen di e petishon aki manera formulá dor di e kolaboradó ku a trata e kaso. E oferta por wòrdu kompañá dor di preguntanan konkreto i of un petishon pa duna informashon adishonal si esaki ta na interes di e investigashon. Den e karta kaminda e petishon ta wòrdu presentá na e órgano atministrativo, e Defensor di Pueblo ta indiká denter di kuantu tempu ta ferwagt un reakshon di e órgano atministrativo. Generalmente ta mantené un periodo di seis (6) siman.
E reakshon di e órgano atministrativo ta wòrdu presentá na e outor di e petishon pa un reakshon final si esaki ta favorabel pa e investigashon. E Defensor di Pueblo ta stipulá un periodo denter di kua e reakshon mester wòrdu risibí. Generalmente ta mantené un periodo di tres (3) siman. Si na interes di e investigashon ta sinti e nesesidat pa haña un reakshon di e órgano atministrativo riba e reakshon di e outor di e petishon, e órgano atministrativo ta haña chèns pa duna e reakshon aki. Aki tambe ta mantené un periodo di tres (3) siman. E prosedimentu aki por wòrdu ripití diferente biaha na interes di e investigashon kaminda ta sali for di e prinsipio ku tantu e outor komo e órgano atministrativo mester haña chènsnan igual pa reakshoná adekuado.
E Defensor di Pueblo por disidí, despues di pasa dor di e ròndu di skibi, na tene un oudiensha na interes di e investigashon, kaminda tur e interesadonan ta wòrdu invitá pa ser skuchá dilanti di otro of no. Den práktika e interesadonan, ku eksepshon di sirkunstanshanan abrumador, lo wòrdu skuchá den presensha di otro.
Di e informashon kolektá ta prepará un rapòrt di resultado preliminar ku ta wòrdu presentá na tur partido interesá pa duna komentario. E komentario ta wòrdu entrega den un tempu determiná dor di e Defensor di Pueblo. Generalmente e periodo duná ta seis (6) siman.
Finalmente e investigashon ta wòrdu konkluí ku un rapòrt den kua tur e resultadonan (konklushon i si ta nesesario rekomendashon) di e Defensor di Pueblo ta inkluí. E rapòrt aki ta wòrdu mandá pa tur interesado.
Hopi keho ta wòrdu resolvé por medio di un intervenshon di e Defensor di Pueblo. Esaki ta nifiká ku Defensor di Pueblo, den un kaso konkreto ta bai en buska di un solushon práktiko sin e prosedimentu formal ku ta resultá den un rapòrt. Un aktitut aktivo di e organisashon gubernamental ta esensial den e aserkamentu aki.

robotstxt: allowed

filter: keep


text:
KRALENDIJK – Djamars 5 di novèmber a tuma lugá un enkuentro ku prensa, yamá pa Komishon di Sanikolas Boneiru ku ta atendé e fiesta grandi di yegada di e hòmber Santu.
Direktor di Maduro & Curiels Bank (MCB) Leonard Domacasse a dirigí palabra komo promé persona i a menshoná ku ta un honor pa nan ta forma parti di e tim ku ta organisá e fiesta di yegada di Sanikolas. “Huntu nos ta organisá un fiesta ku ta spesialmente pa tur mucha, huntu ku nan mayornan. Aña pasa a amplia e aktividat. Promé dia na Playa i siguiente dia den Bario di Rincon. Mi ta yama pabien na e organisashon ku ta hasiendo un tremendo trabou, organisando e fiesta grandi aki pa nos muchanan. MCB sigur ta sigui kontribuí pa sostené e fiesta di yegada di Sanikolas, e direktor di MCB a menshoná.
Seguidamente a papia Tino de Palm di Komishon Sanikolas Boneiru. “Sanikolas ta na kaminda i preparashon ta den ‘full swing’. Un fiesta ku sigur pa hopi tempu kaba nos ta selebrá. Un fiesta ku grandi i chikí te ahinda ta disfrutá di dje. 2019 ta di 3 aña ku Komishon Sanikolas Boneiru i “WeDoe” ta organisá e yegada di Sanikolas. Pa ser franko, sin e spònsernan amigu di Sanikolas, nos no por organisá e fiesta grandi aki. Sanikolas ta pisa suela di Boneiru dia 23 di novèmber, 10’or di mainta. E barku ku Sanikolas i pitnan ta mara na waf Chiku Mercelina. Diputado Nina den Heyer i Lito, e amiguito di tur mucha, ta topa ku nan na momentu ku nan pisa suela riba waf. Despues di baha for di boto, Sanikolas i su Pitnan ta sigui den un parada rumbo pa e lugá di stashoná outo patras di Parokia San Bernardo, kaminda e fiesta ta tuma lugá. Durante parada tin diferente show i tokamentu di brasbènt. Den kurá di skol ta kontinuá ku e selebrashon grandi ku diferente presentashon riba esenario. Entre otro baile, kantamentu i e show espektakular ku e Pitnan ta hinkando den otro no por keda’fo!. Hopi kenshi, bon ambiente i hopi alegria nan lo sòru p’e. Despues a dirigí palabra e presidente di “WeDoe” Selimah Agostien. “For di 8’or di mainta por yega na e sitio, kaminda ta bai tin diferente aktividat pa muchanan. Kos pa kome i bebe, wega pa mucha, bounser, pinta kara i hopi mas. E aktividat ta terminá 1’or di mèrdia. Ta bai tin algu èkstra pa nos muchanan. Tur mucha ku hasi aña riba e fecha ku Sanikolas ta yega Boneiru, lo haña un regalo serka Sanikolas. Por manda nòmber di e yu i e lo risibí un regalo riba esenario. Mayor di e muchanan por tuma kontakto ku e organisashon pa medio di ‘Facebook’ bou di e página ‘Komishon Sanikolas Boneiru’. Esnan ku a duna nòmber di e yu por haña regalo riba esenario. Na final di dia Sanikolas i su pitnan lo bishitá nos grandinan na Kas di Kuido i lo pasa den algun bario di Boneiru. E dia siguiente djadumingu 24 di novèmber Sanikolas ta di bishita na Rincon riba plenchi di Fundashon Cocari. E aktividat ta kuminsá 1’or di mèrdia i ta terminá 6’or di atardi. Sanikolas lo ta presente entre 3’or pa 5’or di atardi na e sitio. Esnan ku no logra topa ku Sanikolas i pitnan e dia anterior, por topa nan djadumingu den e bario di Rincon. Esnan ku ta deseá pa pone stènt sea na Playa òf Rincon, por tuma kontakto ku e organisadónan, pa medio di ‘Facebook’ of 770-3414. Komishon Sanikolas na nòmber di tur mucha, ta gradisi MCB i Lito pa kere den e komishon organisatorio. Tur ku di un forma òf otro, ta hasi e fiesta grandi di mucha aki posibel i tur ku ta duna nan kontribushon pa Sanikolas i su Pitnan pisa suela di Boneiru. Sin nan, lo no tin yegada di Sanikolas. For di awor ta invitá grandi i chikí pa bin risibí Sanikolas i su pitnan djasabra 23 di novèmber pa 10’or di mainta.


text:
Gradicimento
Danki na tur cu a demostra nan atencion y sosten durante enfermedad, fayecimento y entierro di nos defunto stima:
Girigorio Fernando Kock
Mihor conoci como Nando, Papa Nando, GL
Den nomber di su esposa, yiunan, nietonan, rumannan y demas Famia, Amigo y conocirnan,
nos ta gradici e atencion ricibi di tur e jamadanan, whatsap y bishita durante e momentonan dificil. Bunita recuerdonan ta keda atras.
Den nomber di Famia, nos ta gradici specialmente:
- Aurora Funeral Home – pa un excelente servicio y atencion
- Dokter di cas: Dr. Rollyn Angela
- Internista: Dr. Karina Kelly
- Specialista di Pulmon: Dr. Selene Kock
- Piso B4 di Horacio Oduber Hospital
- Edmund Harms Foundation
- Aruba Lions Club
- Hyatt Regency Hotel
- Tropical Bottling/Brouwerij Balashi y MetaCorp
- Setar y Telearuba
- Eddie Peterson – Jan Poets
- Eltienne Yarzagaray
- Pastor Jairo Maduro y ayudantenan di Misa di Sta Cruz
- Ex- integrantenan di Cascabel Scouting Group
- Ex-alumnonan di Bushiri Hotel School y Ensañansa pa Empleo
Un danki super special pa leiding y integrantenan di Scouting Aruba (coordina pa Sharlyn Farro) danki pa tur e atencion y pa duna ultimo honor na Oudebaas/GL den forma di erewacht y drummers.
Famia ta invita pa asisti na misanan pa e defunto:
Diaranzon, 27 Juli pa 7’or anochi / Diadomingo 31 Juli pa 6.30 di atardi y Diamars 2 di Augustus 2022 pa 7’or anochi na Misa Immaculada Concepcion na Sta. Cruz


text:
Arubaanse Voetbal Bond (AVB) a cumpra un van nobo na Garage Centraal y a haci esey cu un meta. Academia di AVB lo ta haciendo uzo di e van nobo aki.
Na comienso di aña 2020 nos a cuminsa cu un proyecto cu ta e academia. A percura pa busca un bus pa
transporta e hungadonan di diferente bario y hiba nan stadion. Tambe mester di un vehiculo cu por transporta e materialnan. Na momento cu AVB a acerca FIFA p’e proyecto, a splica nan riba e necesidad banda di bus mester van pa transporta e materialnan.
Basando riba e importancia di e proyecto aki di biaha FIFA a bay di acuerdo, asina ing. Richard Dijkhoff, presidente di AVB, a expresa. Asina a cumisa cu e proceso y por a yega na e van aki. Garage Centraal a haci entrega di e van y awo tin un van mas pa haci e trabou mas facil.
Un biaha mas esaki ta duna indicacion di e stapnan cu nos ta dal pocopoco, pero sigur pa desaroyo di futbol na Aruba. Posiblemente hopi hende ta bay bisa pakico un van, pero tur esaki ta parti di un proyecto total cu a entrega na FIFA, esta e “Grow football”. Nos intencion ta pa traha riba e desaroyo di futbol.
Ing. Dijkhoff ta gradici e directiva di AVB cu a haci esaki posibel pa motibo cu tin un trabou cu a tuma luga pa por a yega asina leu. A dal un stap mas cerca unda kier logra y den e direccion corecto unda cu kier hiba e futbol. Ta haci un peticion na tur hende eyfo pa busca e documento di e proyecto “Grow Football” y asina por ta informa den ki direccion ta bayendo cu e futbol di Aruba. AVB ta haciendo caminda cu dia di mañan por logra e metanan cu tin pa drecha futbol di Aruba.


text:
ORANJESTAD-25 augustus 2021. Recientemente despues di Conferencia di Prensa sra. Sharline Koolman hefe di Seccion di Malesanan Infeccioso a tene un intrevista kortico cu Caribische Netwerk riba casonan di COVID na Aruba. Den e entrevista aki riba dia 21 di augustus, sra. Koolman a splica e periodista cu na Aruba e “breakthrough infections”, referiendo na e cantidad di personanan vacuna cu 2 vacuna cu toch a contrae COVID 2 siman despues di nan di 2 shot, te na es momento ey tawata mas halto na Aruba den comparacion cu Curaçao y Bonaire. Durante e entrevista ningun momento sra. Koolman a bisa of confirma e ponencia cu casonan di morto di esnan vacuna na Aruba ta mas halto compara cu otro paisnan na mundo entre otro Merca. Locual sra Koolman a enfatisa ta, cu te na es momento ey personanan cu a fayece como consequencia di Covid-19 desde 1 di July y tawata completamente vacuna cu 2 vacuna tawata 23% basa riba datos di press release fecha 18.08.2021. E motibo pakico Aruba ta mantene desde 1 di July ta pasobra nos datos ta mustra cu e variante Delta a cuminsa plama na Aruba den e prome simannan di July.
Den e articulo ta menciona cu siman pasa 23% di esnan vacuna a fayece di COVID y cu e esaki ta mas halto cu cualkier otro parti di mundo. Riba esaki Epidemiologo Garreth Tromp ta reacciona y splica cu e 23% aki cu mientrastanto a bira 17% den 1 siman di tempo ta representa mortonan bou di esnan vacuna cu 2 vacuna cuminsando unicamente desde 1 di juli ora e variante Delta a cuminsa brota na Aruba. Si wak desde cu nos a cuminsa vacuna na Aruba, for di Maart 2021 te cu awe 25.08.2021, tawata tin 55 morto di Covid-19, di cual 4 ta completamente vacuna. Esey ta nifica cu 7% di e mortonan tabata vacuna. E comparacion haci di 23% contra di Merca no ta uno corecto. Esaki pasobra den e ultimo publicacion di CDC di datos di Los Angeles County, den e temporada di 1 di Mei te cu 25 di July, bou e grupo di resident di 16 aña di edad y ariba, a mira cu tabata tin 10895 caso bou di esnan completamente vacuna, y 1,431 bou di casonan parcialmente vacuna, 23% y 3.3% respectativamente. Di e 10895 casonan aki, 24 a fayece (0.2%), cual ta nifica e ‘case fatality rate’ bou di esnan vacuna ta 0.2% den e temporada aki.
Na Aruba, den e mesun temporada aki tabata tin 514 caso positivo bou di residente di 16 aña di edad bay ariba (incluso zwak positief). 75 caso tabata completamente vacuna y 53 tabata parcialmente vacuna, 15% y 10% respectativamente. Di e 514 casonan aki, tabata tin 0 morto bou di esnan vacuna. Cual ta nifica un ‘case fatality rate’ di 0%.
Na Aruba nos tin datos mas actualisa cu e rapport publica pa CDC y ta mas relevante pa comparti esaki mirando cu e variante Delta a cuminsa brote na Aruba den e prome siman di July. Na Aruba por medio di e sistema di e Aruba Health App, nos por tin verificacion di status di vacunacion hunto cu e resultado di e test. Desde 1 di July te cu awe tabata tin 2816 caso bou residente, riba di 12 aña di edad (e grupo cu por vacuna). Den e grupo aki, 1059 tabata completamente vacuna (38%) y 148 tabata parcialmente vacuna (5%).
4 persona completamente vacuna a fayece di Covid-19 den e temporada aki (0.4%). Compara cu e grupo no vacuna, tabata tin 1609 caso positivo, di cual 19 a fayece (1.2%). E motibo pakico Aruba ta enfatisa riba datos desde 1 juli y no desde comienso di vacunacion ta pa motibo di e variante Delta cu ta mas infeccioso, y tambe debi na un reduccion di e efectividad di e vacuna cu tempo.
Locual tambe ta importante pa tuma nota di dje ta cu mescos cu na Merca, esnan vacuna cu ta fayece tin un edad averahe (84 aña) mas halto cu esnan no vacuna (70 aña). Tambe ta importante pa menciona cu esnan cu Covid-19 severo na Aruba, gran mayoria tin problema di salud cronico.
Den pleno brote di COVID unda diariamente cifrasnan ta cambia no ta corecto pa traha conclucion asina fuerte manera cu ta poni den e relato di Caribische Netwerk si no tin e datos corecto of sa con pa interpreta datos corectamente. E impresion crea cu na Aruba e cantidad di morto bou esnan vacuna ta mas halto cu cualkier parti di mundo no ta corecto. Data ta cambia diariamente y e pandemia aki no a termina ainda. Tampoco ta corecto pa enfatisa riba data di 7 dia atras pa skirbi un relato actual, esaki ta trece un bista eroneo di e situacion actual.


text:
Vegetarian Delight
Seroe Blanco # 275
Na unda ta bende tur productonan vegetariano
Ta ofrece e receta di awe:
Bami Vegetariano cu Beefslice
Pronto tambe ta bay tin e siguiente recetanan con pa cushina:
Carni mula vegetariano
Carni stoba vegetariano
Carni vegetal seco
Salada di Batata
Sopi di Spinazie
Sopi di Pampuna
Salada di Tuna vegetariano cu Pasta
Fried Rice Vegetariano
Pepper Steak Vegetariano
Sea cu bo ta Vegetariano of no e plato delicioso aki ta perfecto pa cualkier reunion of fiesta na cas. Bami sigur ta gusta pa un y tur. Bo por sirbi’e cu bo berduranan favorito.
Ingredientenan:
Bami na paki
Promenton
Wortel
Kool Chines (Chinese cabbage)
Sambal Oelek
Ketjap Manis
Lite Soy Sauce
Black Pepper
Coriander
Webo
Con pa cushin’e:
Paso 1
Pone e Bami herbe den weya, sigui instruccion cu tin riba e paki di Bami
Dependiendo pa cuanto persona bo ta pone 2 roll di Bami pa cada hende.
Den e awa pone un of dos cuchara di Olive Oil, of un tiki mas, depende cuanto bo lo bay traha, e azeta ta evita cu e Bami ta pega na otro
Paso 2
Uza Beefslice pa mix cu e Bami (Carni Vegetal seco di Soya)
Tin otro opcionnan di carni vegetal tambe manera Galiña Boneless of cualquier otro tipo di carni vegetal di bo gusto. Tin un variedad grandi.
Si ta pa dos of tres hende, mitar paki di Beefslice ta suficiente.
Dependiendo cuanto persona bo ta agrega mas beefslice of di e carni vegetal cu abo a escoge.
Pone e Beefslice den un poco awa den un baki di plastic of di glas y warda pa e bira moli (mas of menos 5 Minuut)
Basha e awa afo y primi e Beefslice pa saca e awa di mas for di dje.
Basha e awa aki afo.
Despues corta cada Beefslice den tres parti. ( e beefslice ta hincha y bira grandi)
Paso 3
Pone riba stoof y keinta bo wok pero si bo no tin un wok un panchi plat hancho tambe lo sirbi.
Bati 3 of 4 webo y bash’e den e panchi pa e hasa plat y fini.
Purba di draai e panchi rond pa e webo cubri full paden di e panchi.
Cu un spatula bira e webo otrobanda ; e ta manera un pancake fini grandi.
Sac’e y pone riba un tayo.
Lag’e fria , dobl’e varios biaha y corta esaki na repi, no mucho largo
Pon’e un banda
Paso 4
Por fabor tene na cuenta cu si ta pa mas hende . mester pone mas berdura!
Y kisas un tiki mas condimento.... na smaak.
BERDURANAN
Promenton: Corta e promenton berde of cora na repi (1 of 2 Promenton)
Pela dos wortel y raspanan of cumpra esun corta caba na dao.
Chinese Cabbage corta esaki na repi mesun tamaño cu e promenton
Pone Promenton y Chinese Cabbage hasa den panchi cu un poco margarina Vegetal of zeta di oleifi (olive oil) manera ta desea.
Paso 5
Despues di 5 minuut pone e repinan di Beefslice hasa of stir fry cu e berduranan
Tira dos cuchara di Ketjap Manis
Coriander na smaak
Un cuchara chikito di Sambal Oelek (opcional of e pica di bo preferencia)
Un cuchara chikito di Mushroom Seasoning seco (Vegetarian Delight)
Of un cuchara chikito di Mushroom Sauce di boter (Vegetarian Delight)
Mezcla nan mientras cu nan ta hasa
Paso 6
Despues cu nan a caba di hasa pa 5 minuut mezcla e Beefslice (Carni Vegetal) hunto cu e berduranan y basha esaki riba e Bami, mescla esaki cu un cuchara grandi di stainless steel of di palo.
Uza un baki grandi di plastic of glas pa bo mesclanan.
Ta combina bon cu:
Banana hasa of herbi
Broccoli.
Rooibiet.
Bon Apetit


text:
Fiansa
For di momentu ku un miembro tin 3 luna den KEP e ta bini na remarke pa hasi un fiansa.Kada miembro por fia te un máksimo di 5 bia su akshon. Petishon pa fiansa ta keda reglá den un fregá di wowo, e proseso ta simpel i sin niun dolo'i kabes. Komo ku e kondishonnan ta fleksibel, e porsentahe di fiansa ku ta desaprobá ta hopi chikí.
Fiansa Personal
Pa tur fiansa ku bo hasi na KEP un interes flèt di 7% ta aplikabel. Esaki ta e opshon mas faborabel aki na Kὸrsou.
Mester presentá ku 2 último slep di salario òf penshun, 2 último statement di banko i último statement di bo tarheta di krédito. Komo ku pagonan ta bai via salario, no tin kobransa di OB riba e montantenan enbolbí i ademas KEP no ta kobra gastu atministrativo ni seguro di riesgo. KEP no ta eksihí pago na man tampoko. Hasiendo fiansa na KEP bo ta bini na remarke pa risibí parti di bo interes ku bo a paga bèk den forma di dividendo. Ningun instituto finansiero ta ofresé un dil mas faborabel.
Fondo 70+
Miembronan penshonado por sigui disfrutá di e benefisionan di KEP. Pero hopi biaha ta difísil pa personanan riba 70 aña haña un fiansa. P'esei a krea un fondo speshal pa kubri e riesgonan enbolbí.
Fondo 70+ ta hasi posibel pa miembronan di KEP riba 70 aña, kontinuá nan fiansanan i tambe hasi fiansanan nobo. Miembronan riba 70 aña por hasi fiansa te ku 10.000 florin. Komo miembro di KEP bo por ta sigur ku bo asuntunan finansiero ta den bon man, asta hopi despues di bo añanan di trabou.
Fiansa Chikí
Por presentá gastu pa kua un miembro tin nesesidat rápido di un montante chikí. Den e kasonan aki por hasi uso di Fiansa Chikí ku no ta relatá na e montante di akshon di e miembro.
Aplikashon ta posibel te na un suma máksimo di Fl.2000,= i un tèrmino di pago bèk di máksimo 15 luna. Por hasi petishon manteniendo un fiansa eksistente ku si ta relatá na montante di akshon. Den kaso di Fiansa Chikí no ta permití kambio di fiansa, pues mester kaba di pag'é bèk kompletu promé ku por apliká pa un otro. Tur sobrá reglanan pa fiansa relatá na akshon ta aplikabel tambe pa Fiansa Chikí, entre otro kalkulashon di un tersera parti, seguro di fiansa, entrega di 2 último slep di salario, 2 último statement di banko i último statement di credit card.
Kompra Kolektivo
KEP ta boga pa brinda oportunidat amplio pa su miembronan sigui desaroyá.
Pa kumpli ku e propósito aki KEP ta hasi kompra kolektivo di diferente tipo di produkto, aparato i otro instrumento edukativo. Di e manera aki miembronan ta risibí un bentaha den preis i alabes e oportunidat di desaroyo pa nan mes i nan famia.
Miembronan por hasi uso tambe di e asina yama “karta di garantia” pa hasi kompra na diferente establesimentu por ehèmpel Wimco, Polytronica, Better Deals, Omni i vários mas.
Pa ámbos tipo di kompra miembronan por paga bèk den un tèrmino máksimo di 12 luna.


text:
Subsidio di Salario – December 2020
Periodo di aplicacion pa subsidio di salario pa december ta mas trempan
Teniendo cuenta cu e dianan di fiesta e periodo di aplicacion pa e programa di subsidio di salario pa luna di december ta cuminsa y caba mas trempan. Desde diahuebs, 10 di december, 2020 pa 9 ‘or di mainta te cu diahuebs, 17 di december, 2020 na fin di dia (11:59 PM) por aplica pa subsidio di salario pa december. Tur dunado di trabou cu ta bin na remarke pa aplica pa subsidio di salario a ricibi un notificacion di SVb.
Tur rekisito pa subsidio di salario a keda mescos pa luna di december:
- E compania a wordo afecta den un forma negativo pa motibo di COVID-19;
- E compania tin un perdida di entrada premira di por lo menos 25% den e luna di e subsidio;
- E compania no ta permiti pa retira empleado pa motibonan socio-economico;
- E compania ta paga e empleado minimal 60% di su salario;
- E compania y tur empleado ta registra na SVb riba 15 di maart 2020;
- E compania ta registra na Departamento di Impuesto y tin un persoonsnummer;
- E compania ta cumpli cu pago di impuesto y primanan social di e luna corespondiente cu a aplica pa subsidio;
- E compania mester aplica pa e subsidio;
- E compania a cumbini cu tur trahado un reduccion di arbeidsomvang cu por varia entre 0% te cu maximal 40%.
Pa por aplica pa subsidio di salario pa luna di december e dunado di trabou mester a cumpli cu e pago di tur prima y seguro social pa luna di mei te cu november. SVb ta referi aki na e primanan di AZV, AOV/AWW, pensioen general di trahado y ZV/OV. Ta e deber di e dunado di trabou pa paga e primanan aki.
SVb un biaha mas ta pidi tur dunado di trabou pa tuma nan tempo y lesa e notificacion, y especialmente e checklist, bon prome cu bay aplica pa evita cu ta entrega cos robes of incompleto. Despues di a entrega e aplicacion e dunado di trabou no por haci cambio mas.
Pago di subsidio di salario pa luna di december di parti di SVb pa e dunado di trabou ta wordo ehecuta diariamente segun cu e aplicacion di e compania keda aproba. Dunado di trabou ta responsabel pa verifica cu su cuenta di banco y tur salario di su trahadonan ta corectamente registra na SVb.
Bo tin pregunta?
Mail nos Service Center na loonsubsidie@svbaruba.org.
Bo kier lesa mas tocante e programa di Subsidio di Salario?
Lesa mas akinan: https://www.svbaruba.org/subsidio-di-salario/.


text:
Orador: Max Scriwanek
Archivo Nashonal ta presentá un charla titulá George Maduro, héroe di resistensia di Kòrsou (George Maduro, verzetsheld uit Curaçao) djarason 1 di yüli próksimo. Orador ta drs. Max Scriwanek, direktor di Archivo Nashonal. Esaki ta e di sinku charla den e siklo di charla den kuadro di e eksposishon Guera na Kòrsou?!
Tin hopi informashon general di George John Lionel Maduro (Kòrsou, 15 yüli 1916 – Dachau, 9 febrüari 1945). E informashonnan aki por haña nan na Archivo Nashonal tambe. Pero resientemente a diskubrí korespondensia ku ta duna un mihó bista di e periodo ku Maduro tabata skondí i tabata hasi trabou di resistensha. A haña korespondensia tambe di ku e tabata enkarselá. Den e periodo aki su amigu i kompañero di estudio Oncko Wttewaall van Stoetwegen tabata korespondé ku su mayornan. Den e charla di 1 di yüli ta bai duna un bista di e informashonnan nobo ku a bira disponibel.
Max Scriwanek ta hefe di Archivo Nashonal for di 1 di yüli 2014. E ta outor di e buki De Momon cyclus: 175 jaar Maduro Entrepeneurs op Curaçao. Tambe e ta co-outor di 1499-1999 De bewoners van Curaçao 500 jaar lief en leed.
Archivo Nashonal Kòrsou
Scharlooweg 77- 79
Kòrsou
Idioma: hulandes
Entrada: grátis


text:
- Ariën Rasmijn
Caya ta hot
Ta mas cu bisto awo cu Aruba tin un problema grandi cu crimen. Mi no ta bisa cu e ta creciente, pero grandi. Ta imposibel pa nenga of sconde su magnitud of con diep e ta pega den nos sociedad. Criminalidad riba nos isla ta riba tal nivel cu e por toca cada persona, no obstante cua bario of clase social bo ta. Tur hende conose un persona cu a yega di wordo atraca of cu su cas of auto a haya bishita di ladron, of pio. Arma di candela ta den cantidad grandi scondi den cashi, glove compartment, bou cama y den jeans di hobennan pa hopi aña caba. Hopi aña pasa caba un bon amigo dimi cu tabata traha cu mucha na scolnan rond di Aruba tabata contami di con facil por haya cos di tira y con esaki tabata birando un factor importante den con hobennan, muchanan apenas den hopi caso, tabata deal cu otro riba caya.
Gobernantenan sinembargo tabata claramente preocupa cu, lagami yame asina: e parti comercial di goberna, cual en general ta ensera otro asuntonan. Durante e ultimo ocho añanan di AVP en minister encarga cu asuntonan social tabata desmantelando e fundacionnan encarga cu opvang di muchanan cu tabata biba den situacionnan precario. Esaki a sali na cla ora cu casonan di pedofilia a cuminsa surgi den prensa y e minister dilanti representantenan di e fundacionnan mester a admiti na prensa cu structuralmente nan tabata hayando menos placa cada aña. Na e momento ey niun hende tabata por a sospecha cu e minister aki tabata enriqueciendo su mes illicitamente cu su otro cartera, esun di Labor. Kizas e manera sin midi cu e tabata haciendo esaki tabata pa compensa pa e hecho cu no tin niun cen pa gana cu Asuntonan Social…
Awo si bo wak con gobernantenan a hinca nan mes den criminalidad, kico bo ta kere cu e efecto di esaki lo ta riba percepcion di hendenan cu kizas ta mira nan como ehempel di exito? Voorbeeldfunctie no ta djis un palabra bashi. Hobennan tambe ta wak loke Paul, Benny y Otmar - pero tambe nan amigonan den comercio local - a wordo acusa di dje y ta pensa: "Pakico ami no?"
Anyway, na e momento di e conferencia di prensa ey, e unico cos cu e fundacionnan por a presenta como solucion tabata un poster chambon splicando e structura den cual nan tabata opera y ken tin cu yama si sospecha di un caso. Awo mi ta referi na pedofilia, cual ta un problema extremo pero basta comun riba nos isla y den region, pero e trabou di e fundacionnan aki ta ensera hopi mas cu djis e problematica aki. Hecho ta cu si bo ta un mucha den un situacion di pobresa, negligencia, uzo di droga, alcohol, mama hoben soltera of mayornan violento, e chens cu bo lo haya bo mes cu un arma den bo man of punta na bo cabes ta mas grandi. Pero pa un of otro motibo nos ta prefera di keda wak otro banda y distrae nos mes cu otro cos, hasta ora e candela ta keda yega mas y mas serca di nos.
Asuntonan Social y Educacion ta na unda maneho y inversionnan masal y structural mester tuma lugar, pero nan no ta cartera hot. Nunca nan tabata tampoco. E regla ta semper cu net e carteranan aki no ta duna resultado durante un solo termino di gobernacion. Y gobernantenan kier haci dos cos so: strika y pronkea. Preferibel tur dos den mesun tiro y si no por strika, a lo menos lag’e pober pronkea sikiera. Ministernan kier parti tereno cu permiso y nan kier e glamour di Turismo, e contractnan pa Salubridad y e stripclubnan na Caracas y Houston ora tin cu papia di refineria. Eynan e poder ta. Eynan e contactonan ta cu por laga algo cay riba bo cuenta offshore na Delaware. E carteranan ey ta loke e ministernan cu talento, e djakanan bibo cu ta pone cos sosode, kier. Mescos cu medio Ambiente, Asuntonan Social y Educacion ta bay pa esun cu no mag mishi cu cosnan cu por hincanan den problema, of pa esnan cu ta principiante of cu no ta wordo tuma na serio toch. Y asina e carteranan crucial ta keda den e mannan mas zwak. Y en bes di drecha nos fundeshi educativoy vangnet social ta duna contract na famia y yiu di campañador pa nan por keda come durante pandemia, y si tin placa no ta inverti den e docentenan of den material, pero solamente den drecha edificio of den paga e werksternan cu Obispado mes por a bay paga si nan no a pone presion y duna oorkonde di Papa di Roma na ministernan cu claramente no kier compronde e concepto di separacion di misa y estado cu ta ancra den nos Staatsregeling. Paso si mi no por gana niun kachikachi bou mesa, a lo menos mi por pronkea cu un lik di verf nobo riba muraya di scol of laba mi picanan carnal cu un papelito for di Vaticano.
Mientras tanto mas mucha ta haya nan mes pega den un bida sin perspectiva, sin manera pa haya e asistencia necesario pa sikiera por bay scol na drechi anto sin hamber, pa no papia mes di haya un chens pa por surpasa nan trauma y scapa nan destino cruel. Anto ata e muchanan aki ta esnan cu ta caba na tira otro muchanan mata pa letterlijk coi loco. Nan ta esunnan cu - si nan no muri hoben na man di otro of na man di nan mesun depresion - ta crese bira problemanan grandi pa nan famia, nan bario, nos sistema hudicial, nos turismo y e calidad di bida di tur hende cu awo tin cu pone tralie dilanti nan bentana di camber y mester sera nan porta di cas, hasta ora nan ta na cas. Tur esaki den un comunidad cu pa cuminsa caba no ta kere mas den e integridad di ambtenaarnan, gobernantenan y comercio. Corda den e efectividad di nos sistema hudicial y den polis cu mes ta haya su mes meti den casonan di corupcion y malconducta. Anto ora nan actua porfin, e ta keda na para y controla Nissan March den trafico. Nada mas. Mas soficistica cu esey nan wega no por ta. Anto by the way, abo ta echt kere cu ATA por sigui bende Aruba manera un isla safe cu tanto tiramento tumando lugar? Nos ta cayendo cu wowo habri den un abismo for di cual nos lo no por sali mas. Nos comunidad ta birando un ghetto violento di punta pa punta y cada ken ta pa su mes.
Loke ta duel mi infinitamente ta cu tempo cu e colonizador Hulandes a yega y a pone scol, nan punto di salida tabata pa djis laga nos siña skirbi, lesa y obedece. Pasobra nan no tabata considera nos como mas cu djis trahado di veld. E tragedia di esaki tabata cu nos mes a sigui perpetua e idea aki door di traha scolnan pa elite local cu cantidadnan limita anto na final ni e calidad di esey nos por a mantene drechi. E ironia - y ta duel mi pa bisa esaki - ta awo cu e unico opcion cu kizas por yuda nos recupera algo di loke nos a perde na paz social ta si e mesun colonizador ey cu a pompa nos pa cuminsa tuma over atrobe. Pasobra ta mas cu cla cu nos mes no por. En bes di inverti den un manera duradero pa tur nos generacionnan haya educacion y sosten social basico di calidad, nos a prefera di fiesta, saquea, wak otro banda y distrae nos mes cu e glamour y e fantasia di One Happy Island. Pasobra hey, laga pa ken? Awel ta net esey ta loke bo atracador ta bay bisa den bo orea ora e mara bo na bo stul cu bo mesun waya di colga paña. Wak bo caya.


text:
Na diferente ocasion mi mester lesa y scucha cu asombro con politiconan desespera di AVP ta trata na defende nan gobernacion desastroso di 2009-2017. Algun parlamentario di AVP hasta ta tribi di bisa cu AVP nunca a causa un megadebe! Gritonan di ansha y manipulacion cu ta trata na desvia un pueblo den dolor, pa nan no conoce e berdad di e situacion economico cu Gabinete Eman a crea y con esaki a afecta directamente e condicion economico actual di Aruba. Riba 3 di April 2018 entre Rene Zwart a entrevista Raymond Gradus y Gradus ta bisa den e articulo aki, y mi ta quote;
“Het tekort over 2017 is ontstaan vooral “voordat” het kabinet Wever-Croes aantrad. Lees onze adviezen er maar op na.” Den otro palabra Gradus di CAft a bisa Rene Zwart cu e deficit na 2017 a wordo causa directamente pa e gobierno “anterior,” esta e gobierno di Mike Eman, prome cu Gabinete Wever-Croes-I a sinta. Gradus ta sigui elabora: “Lees onze adviezen er maar op na.” Gradus ta señala cu nan a manda diferente conseho y cartanan pa e instrui gobierno di Gabinete Eman baha gasto y pone nan presupuesto y finanzas publico na ordo. Despues sr.Rene Zwart ta puntra sr.Gradus;
Rene Zwart; “Met een staatsschuld die richting negentig procent gaat lukt het Aruba toch nooit zichzelf uit het financiële moeras te trekken?” Gradus: Ik vang signalen op dat minister-president Wever-Croes de ambitie heeft de overheidsfinanciën op orde te brengen. Het staat ook voor haar vast dat er fors gesaneerd moet worden en dat de staatsschuld wordt verminderd tot vijftig procent. Aki Rene Zwart ta pone enfasis cu e megadebe ya tabata bandi 90% di e GDP di Aruba y cu e ta bay ta practicamente imposibel pa Aruba por saca cabes for di un debe asina grandi! Aki Gradus ta contesta cu el a ripara cu Minister President Evelyn Wever-Croes tin ambicion pa pone e finanzas publico na ordo atrobe. Di e forma aki nos por wak cu den dos ocasion ta wordo confirma pa Gradus cu nos debe nacional na 2018 tabata practicamente na 90% di nos GDP causa door di AVP. Y ainda AVP kier gaña pueblo cu no ta asina. Pa hopi mas informacion, pueblo por subi www.cft.cw pa wak e documentonan aki pa bo mes! No tin nada di sconde, solamente pa descubri.
Gradus ta comenta cu e por a ripara cu Gabinete Wever-Croes-I su ambicion tabata mesora pa sanea e desaster di Mike Eman, y kier a hiba pais Aruba den un rumbo di un finanzas publico sano y sostenibel atrobe. Gradus ta sigui declara cu mester hiba e debe te cu 50% di nos GDP. Pa logra esaki mester sanea y drecha e malgastamento di e gobierno di AVP y pone ordo den e finanzas publico. Ta un tristesa total cu esnan cu a posiciona nos pais na rand di bancarota, awe no kier tuma responsabilidad pa nan actonan y awor ta trata na sconde tras di un cortina di huma. Boso no por tuma pueblo haci mas, tur documento ta online pa pueblo wak. Si pueblo kier lesa e entrevista completo yama of skirbimi pa mi manda bo e link, pasobra ya nan a kita un di esakinan caba!
Si pueblo desea mas informacion di e articulo aki, contact mi na tel: 528-4639 of email mi na: marco.berlis@parlamento.aw / Bo parlamentario y sirbidor di pueblo na bo ordo semper!


text:
Últimamente a sali den korant e asuntu di nòmber di un partido ku a registrá i ku no mag di use mas. Mi ke sa kiko ta e asuntu presís.
Na tur fiel lesadó di e segmento aki bon siman! Bendishon pa bosnan tur I semper nos ta kla pa yuda! Ban wak e tema di siman ta algu sumamente imporante pa pone atenshon n’e.
Últimamente a sali den korant e asuntu di nòmber di un partido ku a registrá i ku no mag di use mas. Mi ke sa kiko ta e asuntu presís.
Na promé luga danki pa e pregunta i sigur unu hopi interesante pa nos atendé asina trata di trese klaridad pa nos hendenan. Laga nos ban wak kiko nos ta papiando di dje i kiko e esensia ta. Na promé luga nos tin di hasi un distinshon entre “Handelsnaam” i “Merkrecht”.
Pa partido por funshoná e mester haña bida, i e bida ei ta kuminsá serka un notario i asina por inskribi’é den Kamer van Koophandel. Promé ku notario kuminsá ku e statutonan e mester di tres nòmber pa asina ora yega na KvK por verifiká ku e nòmber no ta ekstiti asina registra bou di dicho nomber. E por ta kualkier nomber. E partido asina ei tin su nomber ku e ta usa, na e momentu ku e partido no ta move mas den nos rechtsverkeer e ta keda ku e nomber. Kvk por pidi minister di Hustisia pa hasi e kompania inaktivo. Si a kaso e otro partido ke usa e nòmber ei mester pidi e doño nan promé si nan por usa e nòmber. E doñonan por hasi esaki por medio di un “vrijwaringsbrief”.
Merknaam, ta ora un partido/kompania tin un logo of un seña e por laga e seña ei wòrdu registrá. Ora un kompania registá un seña, niun hende no tin mag di usa e seña sin e doñonan su autorisashon. Registro ta tuma lugá na BIP, Bureau Intelectuele Eigendommen. Registro di marka, seña, logo ta pa protehá e interes di e doño asina otronan por benifisiá di e seña. Esaki ta un derechi absoluto, esei kemen ku e seña ta bo propiedat, bo por hasi kiko bo ke ku n’é, i niun hende no por usa bo siña sin bo autorisashon. Si usa e seña sin autorisashon mester paga un but hopi haltu pa kada dia ku a usa e seña.
Kiko e situashon presís ta den e kaso partikular ku a sali den korant mi no sa, pero klaramente tin un problema kaminda doñonan pa pidi pa stòp di usa nan seña of nòmber.
Ta masha interesante pa sa kiko un hues lo bisa tokante di e kestion aki. Tambe nos tin e asina yama Otrooirecht, esaki ta pa un deskubrimentu ku un persona a bini kune i ku ta nobo i úniko riba mundu, por ehèmpel un buki, un produkto, ets. E derechi aki ta otorgá pa medio di un patènt Internashonal na e persona dor di Reino Ulandes, i ta wordu publiká den e “ Official Journal” den e Europees Octrooibureau.
Ku e derechi di Octrooi aki e persona tin e derechi absoluto pa e so komersialisá su produkto ku ela deskubri i e so mag benifesia fo’i dje. E derechi di octrooi ta bálido pa un temporada di 20 aña, esei kemen esun ku tin’e mester zorg pa komersialisa su produkto mas tantu posibel. Tambe por hasi petishon di Octrooi aki na Kòrsou.
Pues ya bo sa, si bo tin un logo, ku abo a designá of un idea úniko ta rekomendabel pa bo laga registré, asina evitá ku otro hende por “broma ku bo plumanan.” Semper buska yudansa serka un abogado.
Otro siman nos tei ku mas solushon I konseho pa prekupashonnan ku bo tin.


text:
Publiká riba 04 Ougùstùs 2020
WILLEMSTAD – Den un karta dirigí na Parlamento di Kòrsou, komo reakshon riba e proposishon di Hulanda pa ku sosten di likides na Aruba, Kòrsou i St. Maarten, Gobièrnu di Kòrsou a indiká di no por bai kompletamente di akuerdo ku e forma ku Hulanda ta proponé esaki i kondishonnan mará na dje. Gobièrnu di Kòrsou ta konsiente di e nesesidat pa tuma pasonan firme ku ta rekerí sakrifisio grandi den kuadro di reforma i rekonstrukshon di pais. Sinembargo, esaki mester keda den un kuadro realístiko kaminda Kòrsou ta mantené responsabilidat pa su propio progreso, pero – a base di bon palabrashon – por konta riba sosten di Hulanda pa por realisá su metanan. Pa esaki, Gobièrnu di Kòrsou ta hasi un súpliká na Parlamento pa risibí e respaldo nesesario na momentu di sigui negoshá ku Hulanda.
E proposishon di Hulanda ta enserá un pakete koherente di proposishonnan ku ta konserní adaptashon di e lei di Reino, establesementu di un órgano di gobernashon independiente basá riba lei Hulandes pa loke ta restrukturashon i rekonstrukshon di pais, un plan di reforma struktural i tambe kondishonnan pa por risibí e di 3 parti di sosten finansiero. En general Gobièrnu di Kòrsou ta komprondé punto di salida di e proposishonnan aki, pero na e mesun momentu ke mustra Hulanda riba e inklaridat i vários pregunta hurídiko ku e proposishonnan aki ta trese kuné. Sigur pa loke ta trata e relashonnan statutario entre e paisnan den Reino, seguridat hurídiko i un balanse korekto entre outoridat i responsabilidat di e diferente partnernan envolví. Na momentu ku esakinan no ta kla definí, nos derechonan fundamental siendo un pais outónomo den Reino ankrá den nos Statüt por kore riesgo di eksistensia.
Echo ta ku Kòrsou, awor mas ku nunka pa motibu di e situashon sosial-ekonómiko agudo ku a surgi a konsekuensia di e pandemia di COVID-19, mester di ayudo finansiero i sosten tékniko di Hulanda pa por surpasá e periodo tan difísil aki ku e ta enfrentando. Gobièrnu di Kòrsou ya a kuminsá kana e kaminda di transformashon atraves di e Strategia di Kresementu ku el a bin ta implementá den e último 2 aña i e Programa di Rekuperashon i Reforma ku a start direktamente despues di e krísis di Corona Vírùs. Mirando ku e proposishonnan di Hulanda pa ku e plannan di reforma básikamente ta den mesun liña ku e strategia i plannan anteriormente menshoná, Gobièrnu di Kòrsou ta konfia ku pa medio di e konsultanan ku lo sigui den e simannan benidero, Hulanda i Kòrsou por yega na un akuerdo hustu i solidario durante e reunion di Konseho di Minister di Reino ku ta planiá pa 14 di ougùstùs benidero.
‘Download’ aki e karta di Gobièrnu di Kòrsou ku a bai pa Parlamento di Kòrsou.


text: Diamars atardi a drenta informe di un accidente na e cruzada di Palm Beach, mesora a dirigi un patruya na e sitio. Na yegada di e patruya a binbcompronde cu aki ta trata di un accidente unda un auto biniendo di pabao no a duna preferencia na e vehiculo suv y nan a dal den otro. Afortunadamente ningun hende a resulta herida. Un rato despues 2 persona a cuminza keha di dolor y a solicita presencia di ambulans. Na nos redaccion a yega varios mensahe unda cu e baricadanan poni banda pabao riba e caminda bayendo nort ta stroba e bista por completo.


text:
KRALENDIJK – Gezaghèber Edison Rijna a papia tokante e situashon di tempu ku resientemente a sorprendé entre otro doño nan di boto. El a bisa ku esnan ku tin boto tambe tin responsabilidat.
“Último dianan sigur na tres okashon, Boneiru a hañ’é ku bientu for di direkshon sùitwèst, loke ta pèrkurá pa laman brutu. Esaki a pèrkurá pa algun doño di boto, ku nan boto a keda poko lástima pa e forma ku laman a bira. E bon ta ku solamente tabatin daño material. Niun hende no a keda lastimá pa motibu di mal tempu. Loke mi ke menshoná, ku nos na Boneiru, spesialmente esnan ku tin boto, ta dependé di e departamentu di meteo di KNMI situá na Hulanda, pa informá momentu ku tin situashon nan di tempu ku ta di atenshon, entre otro sùitwèst. Nos komo Boneiru ta trahando pa yega na un forma ku e informashon por yega Boneiru mas rápido ku ta e kaso aktualmente. Esaki ta notabel ku e islanan besiña, tambe ta risibí informashon momentu ku no ta hopi promé, ku e situashon di mal tempu ta presentá serka nan. Tin atenshon pa e situashon i ta trahando duru pa por establesé un forma pa informá no solamente Boneiru, sino Aruba i Kòrsou tambe ku informashon di tempu, spesialmente mal tempu. Di otro banda mi ta hasi un apelashon pa esnan ku ta doño di un boto òf kualke propiedat riba awa; nan tambe tin un responsabilidat.
Manera nos tur sa na komienso di e periodo di mal tempu, semper ta manda un anunsio, informando ku nos ta drenta temporada di orkan i ku bientu por bira for di direkshon sùitwèst, i mester ta atento pa kualke situashon. Esaki spesialmente pa esnan ku tin algu riba laman manera un boto òf na kosta. Kada hende tuma nan responsabilidat, ta bo boto i pèrkurá pe pa bo no haña bo ku sorpresa. Un mal tempu, algu di loke a sosodé resientemente, no ta tur bia e ta duna oportunidat pa avisá. A presentá entre otro un di e situashonnan, kaminda mardugá, pa ta eksakto 2:30, e informashon a drenta. Na e momentu ei no tabatin niun hende lanta pa por a aktua i evitá ku boto nan ta risibí daño. Na havenkantoor nan a krea un lista di tur hende ku tin boto, pa asina nan por tuma kontakto ku tur esnan riba e lista ku tin boto, pa informá nan di kualke situashon di entre otro mal tempu ku ta bin den direkshon di Boneiru. Ta bon pa tur hende ku tin un boto, tuma kontakto ku havenkantoor pa asina nan nòmber i number di telefon ta riba e lista pa nan risibí informashon momentu ta nesesario”,gezaghèber Rijna a bisa.


text:
Oranjestad-Dialuna mainta Minister Otmar Oduber hunto cu su colega Mike de Meza a informa pueblo di Aruba a traves di prensa, e gran noticia pa San Nicolas. Otro luna lo firma cu e compania hotelero Bahia Principe un Memorandum of Understanding (MOU) pa e construccion di un resort pariba di nos isla.
Minister Oduber a indica cu despues di 7 luna di negociacion y conversacionnan cu a tuma lugar cu e grupo di Bahia Principe cu a culmina siman pasa na Republica Dominicana, “awe nos por anuncia oficialmente cu dia 2 di october venidero, lo ta na Aruba e Presidente y propietario di Hotel bahia Principe, Sr. Pablo Piñero, caminda cu hunto cu Gobierno di Aruba lo firma un MOU pa por cuminsa desaroya Seroe Colorado na februari venidero (2015), pa na october di 2016 haci apertura di e liña principal di Bahia Principe, Don Pablo Collection”.
E lo ta un propiedad di 350 camber den e promer fase y na momento cu esaki ta cla lo tin e opcion pa e di dos fase sigui cu ta conta cu 200 camber adicional, yegando asina na un total di 550 camber.
Na luna di maart Sr. Adolfo Castellanos, representante di e grupo Piñero tabata na Aruba y a conversa cu e mandatarionan unda cu a expresa e intencion di desaroya un hotel na Aruba. A base di e conversacion ey, unda nan a cana na San Nicolas y a splica cu e area di desaroyo na e momentonan aki unda cu Gobierno lo por acepta pa tin un hotel all inclusive ta na San Nicolas. Esaki den cuadro di e desaroyo cu ta iniciando pariba di nos isla y cu un hotel por fit dentro di e desaroyo existente, pero cu miras riba futuro desaroyonan cu ta bay tin.
Durante e encuentro aki e interes a nace y e propio doño di e empresa, Sr. Pablo Piñero a bishita Aruba y a reuni cu Ministernan Oduber, de Meza y Sevinger, caminda a expresa interes hopi grandi pa por desaroya na Aruba mirando e calidad di e destinacion. Teniendo na cuenta esaki, a expresa e deseo di bin cu nan coleccion principal cu ta esun di Don pablo Collection cu ta di 5 strea dentro di all inclusive.
Despues di esaki tabatin diferente conversacion y recientemente Ministernan Oduber y de meza a haci un bishita na Republica Dominicana pa conoce 5 di e propiedadnan cu nan tin na e pais en cuestion. Eynan nan a conversa riba con e propiedad aki por fit den e desaroyo Caribense cu kier mira na San Nicolas pa e cuadra den plan, maneho y vision cu Gabinete Mike Eman II tin pa pariba di nos isla. Despues di a reuni dos dia consecutivo, bishitando e diferente propiedadnan, reuniendo cu ingenieronan y ehecutivonan top cu a wordo manda for di Spaña y tambe conversacionnan telefonico cu Sr. Piñero a yega na e conclusion cu tin suficiente base en comun pa dia 2 di october proximo firma un MOU pa e proyecto na San Nicolas.
Minister Oduber a duna di conoce cu e inversion di e promer fase lo ta entre 80 pa 100 miyon Dollar y e lo tin un duracion di 20 luna di tempo. Den e cuadro aki tambe a trata e aspecto laboral unda cu a acorda cu lo usa e forza laboral local semper y cuando cu tin e disponibilidad na nos isla.
Igualmente e mandatario a menciona cu un proyecto asina lo tin un impacto laboral positivo pa nos isla unda cu hopi hende di pariba ta paga 200-300 Florin pa luna pa transporte pa yega nan trabou na un di e resortnan pabou di nos isla. Esaki banda di e shopping mall cu nan lo establece cu ta consisti di entre 20 pa 25 tienda acompaña pa un plaza. E shopping mall aki lo keda habri pa entrepreneurnan local pa sirbi comunidad local como e bishitantenan. Adicionalmente Minister Oduber a informa cu nan lo bay traha cu operadornan di tour local, cu companianan di watersports local y transportacion local. Esaki lo crea oportunidad pa diferente companianan, manera entre otro car rentals por ubica nan mes pariba di nos isla y crea un desaroyo economico positivo. “E spin off cu ta bay tin ta uno grandi pa pariba di nos isla. Pabien na tur esnan envolvi te na e momentonan aki. Eta un noticia sumamente positivo pa pariba di nos isla y Aruba en general ”.


text:
Garashi di ‘Golf-trolley’ a pega kandela
KOMUNIKADO DI PRENSA 342 /2022
10 yüli 2022
Garashi di ‘Golf-trolley’ a pega kandela
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 10 di yüli 2022 alrededor di 03.38’or, Sentral di Polis a risibí informashon ku na
e garashi ku ta pertenesé na e kancha di gòlf na Blue Bay, abitantenan a tende un
eksploshon i despues a mira kandela na e garashi.
Mesora a dirigí polis i brantwer na e sitio.
Na yegada di e unidatnan, a kuminsá ku pagamentu di e kandela, pero no por a evitá ku
alrededor di 50 ‘golf-trolley’ a keda kompletamente destruí dor di e kandela.
E kaso aki ta den investigashon.


text:
ORANJESTAD- Na St. Eustatius poblashon di e isla ta celebrando su karnval atrobe e aña aki sin ningun restrikshon pa motibu di Covid-19.
Ounke ku aña pasá tambe a selebrá e karnval anual, na e momentu ei no tabata permití bishitante djafó ainda. E aña aki esaki si ta e kaso atrobe. Diferente hende di spesialmente Saba a hasi uso di e fèri Makana pa a biaha pa e isla ruman i partispá na e diferente festividat.
Komisario Alida Francis a mustra su mes kontentu. “Hopi dushi pa por selebrá nos karnaval atrobe, sin ningun restrikshon. Mi ta hopi kontentu di mira nos hende gosa manera kustumber e aña aki.
Kolorido
Aunke ku por a nota ku e gruponan tabata un poko mas chikitu e aña aki, en komparashon ku añanan anterior, tambe por a nota hopi entusiasmo i hopi kolónan bunita ku a pasa den kayanan di Oranjestad.


text:
Sint Maarten mester pone su presupeusto na ordo
Conseho di Minister di Reino a dicidi pa duna Sint Maarten un indicacion pa pone presupuesto 2015 y e calculacionnan di mas aña na ordo. Di e forma aki Conseho di Reino ta duna oido y sigui e conseho di Colegio di Supervision Financiero Corsou y Sint Maarten (CFt).
Sint Maarten mester tuma medida pa elimina e atrasonan di pago na balor di por lo menos ANG 189 miyon y pa compensa e deficitnan di añanan anterior di por lo menos ANG 60 miyon den e periodo 2015 te cu 2018. Tambe e pais mester elabora realisticamente e gastonan di pensioennan y cuido den presupuesto 2015 y tuma medida pa haci e sistema di cuido y di prevision pa behes sostenibel pa futuro.
E medidanan aki mester keda registra den un reforma presupuestario cu mester stipula prome cu dia 31 di october 2015. Colegio di Supervision Financiero lo husga si e reforma presupuestario y e medidanan proponi ta suficiente. Pa un sistema di cuido y prevision pa behez ta sostenibel, Sint Maarten ta haya tempo te fin di 2016 pa implementa e medidanan cu ta necesario.
Conseho di Reino ta kere cu dunamento di e indicacion aki ta necesario awo. Sint Maarten a haya suficiente tempo pa tuma e medidanan aki, pero cada biaha a neglisha di haci esaki, a pesar di promesanan haci. E indicacion tin como meta pa evita cu problemanan financiero ta crece bira astronomico pa e isla di Sint Maarten.


text:
Den cuadro di e aña escolar nobo 2022-2023, Colegio EPI su prome dia di les oficial lo ta riba 5 di september 2022. Compara cu mayoria scol cu ta scol ta cuminsa regular e siman aki mes. E studiantenan tin cu tene cuenta cu diferente factor.
Pa e studiantenan di prome aña:
Durante e siman di 22 augustus pa 26 di augustus 2022 y di 29 di augustus pa 1 di september; e studiantenan lo participa na dos siman di orientacion y di training na scol. Riba 2 di september e studiantenan ta ricibi un dia liber.
Pa e studiantenan di dos, di tres y di cuater aña:
E studiantenan lo ricibi dos siman y mey extra di vakantie, pa cual nan prome dia di scol oficial lo ta 5 di september. Durante e simannan nos dilanti, e scol lo manda e rooster oficial pa tur studiante. Ta corda tur studiante pa cumpli cu nan obligacion di pago di ‘schoolgeld’ prome cu e fecha di 5 di september.
E aña aki tambe, Colegio EPI ta celebra nan di binticinco aña academico, apart di esey, e studiantenan di prome aña lo conoce algun cambio den diferente sector cu programa nobo cu lo start tambe riba prome dia di scol.


text:
KRALENDIJK—Relashoná ku e situashon aktual di ‘corona’ vírùs, gezaghèber di Boneiru Edison Rijna a papia ku prensa. El a menshoná entre otro ku lamentablemente situashon ta bira mas amplio ku mas hende infektá ku e vírùs. “Nos ke trese dilanti algun informashon pa evitá ku kos ta bira mas pió. Nos ta teme ku ta nos ta para dilanti un punto di kambio, debí ku kos ta mas serio. Kisas mi ta bisa algu awe i mayan ya e no ta konta mas. Departamentu di salubridat ta traha duru pa atendé tokante medidanan pa evitá kos bira pió. Mi ta spera kada un di nos ta yuda pa ménos e vírùs ta plama riba e isla. Kumpliendo ku esaki nos no mester tuma mas medida”, gezaghèber Rijna a bisa.
Doktora Marian Luinstra
“Fin di siman pasa un dòkter lokal, den e kaso aki ta trata di dòkter Hermelijn kende a tèst positivo. A buska kontakto ku tur esnan ku tabata den kontakto ku e dòkter pa por a informenan. Hopi hende a yama e number 0800-0800 pa entre otro informashon, relashoná ku e asuntu di dòkter Hermelijn. Awor otro dòkternan ta atendé e pashènt nan di kas di dòkter Hermelijn. E situashon di salú di dòkter Hermelijn ta mehorando. Pa loke ta trata e asuntu di duana tambe tin hende ku e vírùs. Tin atenshon pa esnan ku tabata den kontakto ku e duanero ku ta infektá ku e vírùs. Un otro kaso ta trata di un empleado di Fundashon Maridal ku a tèst positivo. Tur ta isolá huntu ku esnan ku tabata den kontakto kuné. Ta importante tene 1 meter di mei di distansia, tapa boka, laba man i atendé tur kos di e parti higiena. Tin hopi mal komprondementu ku asuntu di esnan ku tin e vírùs. Karentena ta nifiká no bai niun kaminda i no ta den kontakto ku niun hende. Tèstmentu di hende ku no tin keho relashoná ku e vírùs, no tin sentido. Tur mainta tin ‘drive true’, pa tèst riba ‘corona’ vírùs. Mester traha sita pa esaki. Nos meta i deseo ta pa e hendenan infektá bira ménos, i solamente huntu nos por logr’é”, Doktora Marian Luinstra a bisa.
Flavel Maduro, hefe di komunikashon di parti di gobièrnu a papia i el a menshoná di medidanan poko mas serio pa loke ta trata si e vírùs presentá na un kas di famia.” Ta importante kon ta bai funshoná, kon ta bai atendé si un hende na kas ta infektá ku e vírùs. Ta importante pa kome salú i drumi sufisiente pa e resistensia ta stabil. Ta bai saka mas informashon pa informá tur hende tokante e medidanan tokante ‘corona’ vírùs”, Flavel Maduro a bisa.


text:
Diahuebs merdia 28 maart 2019 Departamento di Premieheffing ta cera
En conexion cu actividadnan interno departamento di Premieheffing di SVb ta cera riba diahuebs 28 di maart entrante 12:00 PM.
Departamento di Premieheffing ta na unda trahadonan y doño di trabao ta bay pa inscripcion ademas haci cambionan riba nan datosnan. Departamento di Premieheffing ta situa na oficina principal na Eagle riba e prome piso.
Diabierna 29 di maart departamento di Premieheffing ta habri atrobe na e orario normal atrobe entrante 7:30 AM.


text:
Tag Archives: Doño di Trabao
SVb y Cambio Maneho Covid-19
Riba 12 september 2022 Gobierno di Aruba a anuncia un cambio di maneho, cual ta encera cu no ta obligatorio mas na Aruba pa haci test di Covid-19. Tambe no ta obliga mas pa esnan infecta cu Covid-19 pa bay den cuarentena of isolacion. E cambio aki ta encera cu SVb Aruba tambe ta adapta… Mas Informacion
Maneho di Boet Administrativo
Na april di 2016 Parlamento di Aruba a pasa e ley den cual ta duna SVb autorisacion pa sanciona doño di trabao cu no ta cumpli cu inscripcion di nan trahadonan. Desde juli di 2017 e ley aki a drenta na vigor. Cada doño di trabao tin obligacion pa cumpli cu nos leynan di Seguro… Mas Informacion
Subsidio di Salario – September 2021
Awe, dialuna 27 di september, ta e ultimo dia cu por aplica pa subsidio di salario pa luna di september Como dunado di trabou bo tin te fin di dia (11:59 pm) pa entrega bo aplicacion. Un dunado di trabou cu ta aplica pa subsidio di salario pa luna di september mester a cumpli cu… Mas Informacion


text:
MERKA — Ozhaino Albies di Rome Braves a keda selekshoná pa partisipá den e All-Star Futures Game 2015. E partido aki lo tuma luga dia 12 yüli próksimo na Great American Ball Park na Cincinnati. Ozhaino lo representá Kòrsou riba e roster di e All-Starnan di Mundu ku lo enfrentá e All-Starnan di Merka.
E roster di e All-Starnan di Mundu ta konsistí di peloteronan di shete diferente pais i teritorio pafó di Merka. Repúblika Dominikana ta keda representá pa 13 pelotero, siguí pa Venezuela ku 5 i Puerto Rico ku 3. Kòrsou, Alemania i Taiwan tin un representante kada un riba e ekipo di Mundu.
Den pasado, Jonathan Schoop(2011), Juan Carlos Sulbaran(2009), Jurickson Profar(2011-2012), Shairon Martis(2008), Wladimir Balentien(2006-2007) a representá Kòrsou den e All-Star Futures Game.


text:
Oranjestad-Diabierna anochi a tuma luga na Centro di Bario Brazil un reunion organisa pa Brazil Taekwondo Stichting na unda cu a toca e tema di 20 punto di agenda di cual a atende 16 di nan. Un reunion cu a bay te cu 11’or y 20 di anochi na unda cu mester a atende cada punto di agenda cuminsando cu e prome punto na unda cu Alberto Klabér a entrega e relato di Hakeem Lowe su training na Hulanda y Alemania. Alberto Klabér a entrega esaki na e secretaria di Brazil Taekwondo Stichting, señora Danica Delamore. Clifford Rasmijn a duna un splicasion di kiko tur e ta train hunto cu e team di “Train Hard Fight Smart” mirando e trainingnan cu ta wordo duna na e team, Alberto Klabér a bisa cu: “Mi ta tene mi curason pa nan contricantenan”.
Clifford Rasmijn a splica kiko tur por spera di e team di Train Hard Fight Smart, aki e tabata papiando di e preparacion pa e siguiente campeonato cu e focus ariba Best of the Best na unda cu e team aki ta para central. Tambe Clifford Rasmijn a splica tocante di e team di TK5 pa Corsou y cu e mester a haci un cambio den e team debi na e ausencia di un atleta y e no por warda te na ultimo momento pa esaki. Clifford Rasmijn kier tin su team cla pa esaki. Alberto Klabér a presenta tur e mailnan cu a drenta y esakinan a wordo trata. Clifford Rasmijn y Thais Rodriquez lo bay inscribi e atletanan pa e siguiente campeonato cu ta bay tin na Aruba na final di Augustus na unda cu lo bay participa cu e B y C team.
Thais Rodriquez a informa tocante cu lo saca potret diasabra y cu e potretnan cu no a sali bon, mester ripiti esakinan y cu lo no saca mas potret, ya cu tin basta caba saca y ta 15 so lo bay scoge pa e calender. Brazil Taekwondo Stichting lo laga print 2500 calender door cu Alberto Klabér a presenta un plan pa aña 2015 na unda cu e placa cu genera di e calender lo bay cubri e gasto di e plan di aña 2015 pa e team. Alberto Klabér mester tin tur potret cla pa dia 15 di Augustus na unda cu tur miembro ta bay vota pa e 15 potretnan pa e calender di aña 2015. Jeritza Arends kende ta e tesorero di Brazil Taekwondo Stichting ta bay presenta e cuenta di Brazil Taekwondo Stichting dia 15 di Augustus. Dia 18 di Augustus Brazil Taekwondo Stichting ta cumpli 20 aña di existencia na unda cu dia 16 di Augustus lo bay celebra esaki na Baby Beach den forma di dia di famia.


text:
Palm Beach:
Diasabra den careda di 10’or di anochi presencia di polis a wordo pidi cu hopi urgencia na un hotel den High Rise Area, pa un pelea entre turista cu lo a bay completamente for di man.
Na yegada polis a topa cu un persona herida y cu tabata tin mester di asistencia medico. Mesora a pidi pa presencia di ambulance. Mientras polis a bay atende cu e otro persona, e la wordo deteni. E persona herida a wordo transporta pa hospital pa tratamento medico. E turista deteni a wordo transporta cu transportwagen di polis pa oficina di strandpolitie, caminda e la presenta dilanti Sub-fiscal.
Despues e la wordo transporta pa Warda di Shaba, e no lo tabata den condicion pa wordo baha dilanti di warda di polis y a opta pa bah’e di biaha na e parti patras di warda, unda e celnan ta. Tambe por a mira polisnan bisti cu handschoen pa por a bahe’e y hib’e paden, su carson tabata mustra basta sushi.


text: Willemstad – Den anochi di 16 di desèmber 2021, otro detenshon a tuma lugá den e investigashon Inex 2.0. Tim di Aresto a detené e hòmber (38) pasobra di embolbimentu den e robo di droga for di warda di polis Rio Canario. Ta sospechá e hòmber di a bende e blòkinan di kokaina. E detenshon aki ta sigui unu hasí djarason pasá. E tim di investigashon, ku ta konsistí di miembronan di KPC i RST, ta sigui ku e investigashon di e robo di 2018. No ta ekskluí ku lo tin mas detenshon den e kaso aki. E hòmber ta detené bou di restrikshon i lo ser presentá dilanti hues komisario djaluna benidero. Den interés di e investigashon no por duna mas informashon na e momento aki.


text:
“Nos a scucha hopi chauffeur di autobus. E impacto di aumento di prijs di diesel y gasolin tin nan sofoca. Hopi di chauffeurnan ta subi caminda di 5.30 marduga y ta traha te cu 6’or di atardi pa por sera un entrada margina cu e aumento drastico di prijs di gasoline y diesel”, e lider di AVP mr. Mike Eman a expresa reacionando riba e e carta di Minister Ursell Arends cu e ta bai “evalua” e situacion di e autobusnan y “alrededor di 3-4 luna” nan lo haya un contesta.
Eman ta bisa cu den e carta tin dos componente cu ta mustra cu e Minister no ta husto tampoco sincero cu e autobusnan. E promer ta cu e ta bisa cu e ta bai “evalua” e situacion. Ta kico mas tin pa evalua si e prijs di diesel, cu ta e costo primoridial diario di autobusnan, a bai di 1.95 na januari pa 3.12 na juli 2022. Un autobus ta gasta entre 100 florin pa 125 florin riba un dia na diesel, anto esaki ta mitar tanki. Eman ta puntra su mes si ta asina dificill pa Ursell por calcula ta cuanto buelta un autobus cu ta carga 11 pasahero – si e ta yen – tin cu tira pa simplemente por paga pa e diesel, promer cu por cuminsa yega na un entrada. “Esaki ta sin tuma na concideracion cu pa e chauffeur di autobus y su famia tambe e aumento dramatico di costo bida ta pisa hopi mes. Corda tambe pago di e bus y mantencion”, mr. Mike Eman ta bisa.
E di dos aspecto inhusto y insincero di e carta di Minister Ursell Arends ta cu e ta bisa cu lo tuma “alededor di 3-4 luna” pa keda cla cu un “evaluacion”. Esaki simplemente ta un mentira. Un situacion asina evidente di sufrimento no mester tanto luna pa dicidi riba dje. Ta bisto cu simplemente kier tene e autobusnan na liña. Eman ta haya esaki algo hopi penoso mes. “Mi a papia cu chaueffeur di autobus cu ta core henter, comiendo na stuur, pa por sobrebibi”.
E lider di AVP mr. Mike Eman ta mustra cu Gabinete Wever Croes tin un responsabildad pa cu e aumentonan grandi den prijs di gasoline y diesel. Dor di a redobla e BBO di 3% pa 6% y a kita e descuento di 10 cent pa liter di gasoline y diesel a haci e costo y aumentonan ainda mas severo cu nan ta caba. Eman ta mustra cu den hopi pais gobiernonan ta asumi un responsabilidad pa crea un alivio cu reduccionan di impuesto pa cu gasoline y diesel. Na Aruba nos no ta mira ningun intencion di Gabinete Wever Croes pa crea un alivio. “Tempo di nos gobierno a ahusta e tarifa di autobus na 2015, nos a percura pa construccion tur caminda cu hopi projecto cu tabata trece masha hopi demanda pa transporte publico riba tur ruta, awor no tin ningun concideracio di parti di gobierno”, Eman ta accentua.
Pa e motibonan aki tambe e Lider di Fraccion di AVP mr. Mike Eman como parlamentario dia 7 di juni a haci pregunta y duna sugerencia den un carta dirigi na Minister di Transporte y Communicacion y Minister di Finanzas. Eman a recomenda entre otro papa introduci un prijs preferencial pa esnan den transporte publico. E lider di fraccion di AVP a haci tambe e siguiente preguntanan y sugerencia na Minister di transporte y communicacion y Minister di Finanzas:
- Minister(nan) por informa si gobierno ta despuesto pa habri e posibilidad pa esnan cu ta den transporte publico (autobus, taxi y TO) por tuma gasolin/diesel na un prijs preferencial mas favorabel na Arubus ?
- Minister(nan) por informa si gobierno ta despuesto pa kita e BBO of reduci e BBO bek na 3% pa gasolin/diesel pa duna un alivio na henter nos comunidad ?
- Minister(nan) por informa si gobierno ta despuesto pa pone bek e descuento di 10 cent riba accijnzen pa gasolin y diesel pa duna un alivio na nos comunidad ?
Mescos cu e autobusnan e lider di fraccion di AVP mr. Mike Eman te awe no por a haya un contesta contundente di Minister Ursell Arends con ta bai juda e autobusnan den e situacion aki. Eman ta bisa cu esaki ta e forma con Gabinete Wever Croes ta maltratando henter nos pueblo. Eman ta bisa cu “Ursell a bira mescos cu nan, e a sinja lihe di Evelyne con pa bisa cu e “no sa”, of lansa mentira y tene hende na liña mientras nan ta sufriendo. Hopi tristo”.


text:
Diamars den oranan di atrardi den e birada skerpi di Boca Catalina dos dama turista riba un quadracer a perde control den e birada skerpi y asina dal den baranca y cay riba e beach unda personanan ta sinta banda di un palapa.
Polisnan a keda dirigi di biaha pa e sitio y ta topa cu dos turista herida benta abou. Dos unidad di ambulance a presenta na e sitio y aki paramediconan a brinda asistencia medico y a bay cu e herido cu tabata di atencion pa hospital y polis a bay cu e otro victima hospital. Polis di trafico tambe tabata presente pa tuma dato.


text:
Cuminsando diaranson 15 di juni 2022, Oficina Central di Estadistica (CBS), conhuntamente cu Departamento di Labor y Investigacion (DAO) lo ehecuta e Encuesta di Forsa Laboral Juni 2022 (EFL Juni 2022). E encuesta aki tin como meta pa forma un imagen actual y completo di e mercado laboral di Aruba.
Pa medio di e informacion compila lo determina, entre otro, e cifra di empleo y desempleo na Aruba. E informacion aki, den conhunto cu datonan colecta durante di e aƱanan anterior, ta wordo usa pa seƱala tendencianan riba nos mercado laboral y alabes ta yuda gobernantenan y empresarionan refina y mehora nan maneho pa cu e mercado laboral di Aruba.
E EFL Juni 2022 lo wordo haci digitalmente y telefonicamente. Hogarnan cu a participa na Censo 2020 y na e EFL 2021 lo wordo acerca pa participa na e EFL Juni 2022. E hogarnan aki lo ricibi sea un yamada pa haci un entrevista of un e-mail cu lo contene mas informacion di e encuesta como tambe un link pa por yena e cuestionario online. E cuestionario ta contene preguntanan basico pa tur persona den e hogar, pero preguntanan relata na e mercado laboral solamente ta wordo puntra na esnan di 15 aƱa bay ariba ya cu segun principionan di e Organisacion Internacional di Labor (ILO) personanan 15 aƱa bay ariba ta wordo considera como parti di e forsa laboral di un pais.
Mester enfatisa cu e ta sumamente importante pa tur persona di 15 aƱa of mas cu wordo acerca pa yena e cuestionario di e EFL 2022 pa medio di un e-mail of via telefon, coopera pa yena e cuestionario completo.
Den comparacion cu e EFL 2021, e EFL Juni 2022 ta un encuesta sumamente cortico y ta contene solamente preguntanan basico pa haya mas informacion di e mercado laboral di Aruba. Si a aƱadi 2 pregunta na e cuestionario tocante e uso di e 4 idiomanan principal na Aruba (Papiamento, Ingles, Hulandes y SpaƱo) ya cu e ta birando cada biaha mas importante pa esnan cu ya caba ta forma parti di nos mercado laboral of ta bay forma parti di esaki, por papia, skirbi y lesa mas cu un idioma.
Durante e periodo di ehecucion di e EFL Juni 2022 lo tin un team disponibel na CBS pa contesta cualkier pregunta of inkietud via telefon of e-mail y pa asisti cu e yenamento di e cuestionario online. E team ta disponibel di dialuna pa diabierna for di 8:00am pa 12:00pm y di 2:00pm pa 8:00pm, y tambe den weekend for di 12:00pm pa 06:00pm. Por tuma contacto via di e siguiente number di telefon: 524 7433 (puntra pa e team di EFL Juni 2022). Tambe por manda un e-mail na LFS2021@cbs.aw pa cualkier pregunta of pa solicita pa un cita pa yena e cuestionario via telefon.
Resultado EFL 2022
Prome cuminsa cu e ehecucion di e EFL Juni 2022, e ta importante pa duna un relato cortico di e resultadonan di e EFL 2021 cu a tuma lugar na november 2021 bao di direccion di CBS conhuntamente cu DAO y Banco Central di Aruba (CBA).
E datonan colecta durante di e EFL 2021 a indica cu na november 2021, un total di 49.998 persona di 15 aƱa of mas tabata emplea, 4.836 persona tabata desemplea y 24.627 persona no tabata activo riba e mercado laboral. Esnan no activo riba e mercado laboral ta esnan cu no ta trahando ni ta buscando trabao. Mas tanto e grupo aki ta consisti di studiantenan y adultonan mayor cu ya ta pensionado.
Ademas, e datonan colecta durante di e EFL 2021 a indica cu na november 2021 e indice di empleo (55.9%) a mustra un subida den comparacion cu e indice di empleo na october 2020 (50,5%, Censo 2020). Alabes, e indice di desempleo tambe a mustra un subida di 8.6 na 2020 pa 8.8 na 2021. Na su turno, e indice di inactividad a conoce un bahada di 44.7% na 2020 pa 38.6% na 2021.
Den e infografico adhunto por haya un bista mas detaya di e desaroyonan cu a tuma lugar riba e mercado laboral di Aruba entre 2016 y 2021. E resultadonan di e EFL 2021 ta publica riba e website di CBS y lo wordo publica tambe dentro di poco riba e website di DAO.
Tur informacion colecta durante e encuestanan di forsa laboral ta wordo procesa anonimamente y ta publica solamente estadisticanan den forma agrega. E informacion di tur participante na e EFL Juni 2022 ta contribui na mehora e disponibilidad di informacion pa por sigui di cerca e desaroyonan cu ta tuma lugar riba e mercado laboral di Aruba. Pāesey e contribucion di tur persona y hogar cu wordo acerca pa participa na e EFL Juni 2022 ta esencial.
Nos ta gradici cada persona di antemano pa nan participacion na e EFL Juni 2022. Pa mas informacion di e EFL Juni 2022, por tuma contacto libremente cu e team di investigacion na CBS entrante 15 di juni na number di telefon 524 7433 (puntra pa e team di EFL Juni 2022) of por manda un e-mail na: LFS2021@cbs.aw


text:
Esaki pa motibo cu e tratamento profundo mes lo cuminsa diaranson awo.
Dialuna tabata un dia solamente pa mira si tur e peticionnan haci a cumpli cu nan, si tin algo mas cu mester atende cu ne y un cambia den e forma di e schedule.
E abogadonan cu a presenta tabata mr. Oomen pa Ewald Biemans; Mr. Maldonado a representa Franklin Abath; Mr. Oomen ta representa Gabby Werleman, Ninosca Nunez; Mr. David Kock y Demis Illes ta representa Benny Sevinge y Pieter Susebeek; Suhaila Arendz Marchena ta abogado di Reina Richardson; Doris Candwood di Leoncita Arends; Mr. Carlo tin tres cliente, esta Carlo Mansur, Curt Douglas Harms, Frederic Every y Mary Winterdaal ta representa pa mr. Emerencia y de Hoogd.
Tratamento di e caso ta cuminsa dia 7 di september cu e parti di fundacion di e politico y e sospechosonan envolvi ta Susebeek, Harms y Sevinger.
Pero lo trata solamente e rol di Susebeek y Harms den esaki. Si no keda cla cu e parti aki lo sigui dia 8 di september mainta.
Tur dossier tin un dia di reserva pone. Dia 24 di october ta trata e casonan Elenath y Deshaun. E sospechosonan ta Leoncita Arends, Reinba Richardson, Mary Winterdal, Frderick Every, Franklin Abath y Benny Sevinger. Dia 25 di october lo concentra riba persoonlijke feiten di e sospechosonan envolvi den esaki.
Riba 3 y 4 di november ta toca turno na Damira den cual e sospechosonan ta: Ninosca Nunez, Gabby Werleman, Carlo Mansur, Franklin Abath y Benny Sevinger.
E prome dia ta tratamento profundo di e acusacionnan y e circunstancianan personal ta e siguiente dia.
Dia 9 november 2022 ta trata dossier Bucuti y demas delitonan di Sevinger. E dos acusadonan den e caso aki ta Ewald Biemans y Sevinger. Mainta ta bay riba loke ta regarda Biemans, e delitonan, y e aspectonan personal di dje. Merdia ta reserva pa e otro delitonan cu tin contra Benny Sevinger.
Ta papia aki di verduistering y labamento di placa,y a final su situacion personal.
Ministerio Publico ta bini na turno riba dianan 10 y 11 di november. Den luna di december tin cinco fecha reserva pa defensa di e acusadonan. Si esaki no ta suficiente lo sigui den luna di januari.


text:
Diahuebs ultimo dia 8 di juli 2021 Caribbean Football Union a tene su congreso na JW Marriot na Miami. Ta despues di 22 luna cu e miembronan a topa atrobe personalmente. Durante e congreso aki e miembronan di CFU…
Arubaanse Voetbal Bond (AVB) a cuminsa cu e proceso pa implementa diferente proyecto di proyecto integral “Grow football Aruba”, cual ta consisti di 8 proyecto cu lo desaroya futbol na Aruba. Dos di e proyectonan aki cu ta den…
Un biaha mas Arubaanse Voetbal Bond (AVB), como e federacion di futbol, ta sigui sostene e clubnan y ta sigui brinda asistencia na unda cu tin necesidad y na unda cu ta posibel. E biaha aki AVB mester a…
E cursonan special cu AVB ta brindando na entrenadonan, den cooperacion estrecho cu CONCACAF di Caribe y KNVB di Hulanda ta dunando masha bon resultado. E entrenadonan mes ta expresa nan satisfaccion pa por haya e oportunidad aki, di…
ORANJESTAD: Drentando un era nobo Arubaanse Voetbal Bond (AVB) ta introduciendo diferente cambio positivo. Un di e introducion nobo nan ta haciendo e conocido ex futbolista professional David Abdul parti di AVB. Cu un trayectoria bastante largo den e mundo…
ORANJESTAD: Arubaanse Voetbal Bond (AVB) a ricibi un invitacion di Koninklijke Nederlandse Voetbalbond (KNVB) pa un curso elite special pa coachnan di seleccion, cu ta tuma luga na Corsou. AVB a manda 6 coach, cu lo ricibi guia y…
Proyecto di CONCACAF ricibi cu brasanan habri: “Next Play” a uni scolnan y alumnonan por medio di futbol
ORANJESTAD, Aruba - 20 di December 2019: E programa “Next Play” a yega su final despues cu a inicia e programa aki den luna di October 2019 ultimo. Despues cu a organisa 2 dia di curso pa maestronan di…
Arubaanse Voetbal Bond a lansa proyecto grandi: Grow Football ta hiba futbol na Aruba pa e siguiente nivel
DIAMARS a tuma luga lansamento di un proyecto grandi, “Grow Football Aruba”, un proyecto “Integraal” cu ta consisti di cuater asina yama “deel projecten”parti. Segun Presidente di AVB, ing. Richard Dijkhoff, e proyecto aki a bin despues di algun …
Den un partido hopi preta Aruba ta cay venci 2-0 contra di e ekipo fuerte di Jamaica. Aruba por wak atras cu un bon actuacion mirando cu nos muchanan a wanta Jamaica 1-0 te na di 88 minut. Diamars…
Federacion Arubano di Futbol (AVB) a tene un tayer p’e clubnan di division honor riba e cambionan cu ta aplicando. AVB ta den un proceso y ta conta cu sosten di Gregory Engelbrecht, Sport Manager Consulting, pa promove mas…
Seleccion di Damas a sali rumbo pa Trinidad & Tobago pa representa ARUBA den e ‘2020 CONCACAF Women’s Olympic Qualifying’
Nos seleccion di damas a sali rumbo pa Trinidad & Tobago pa representa ARUBA den e '2020 CONCACAF Women's Olympic Qualifying'. Aruba a cay den grupo A y lo topa paisnan manera Trinidad & Tobago, Republica Dominicana, St. Kitts…
Campeonato 2019/2020 Dedica N’e Gran Personahenan Di Futbol Mario “Mai” Figaroa: Mario Ta Un Pilar Pa Deportivo Nacional
E di 3 persona cu Federcion di Futbol Arubano (AVB) ta dirigi e Campeonato 2019/2020 di Division Honor na dje ta Mario “Mai” Figaroa. E tin un trayecto largo den futbol y e ta cu Deportivo Nacional pa 50…
E aña aki Arubaanse Voetbal Bond ta dedica e campeonato di futbol Division Honor 2019/2020 na Joseph “Cheppy” Ras, kende a hunga futbol pa hopi aña. El a hunga desde 1960 te cu 1964 como delantero di Lucky Star…
E aña aki Federacion Arubano di Futbol (AVB) ta dedica e campeonato na 3 persona hopi conoci den futbol. Un di e personanan ta Osling S. Toppenberg, kende a cuminsa su carera na nivel nacional den e deporte di…
E aña aki e clubnan di futbol afilia na Arubaanse Voetbal Bond (AVB) ta ricibi materialnan deportivo. AVB a traha riba e proyecto hunto cu CONCACAF y awor ta cla pa entrega e materialnan di futbol n’e clubnan. E promenan…
Recientemente a invita Presidente di AVB, ing. Richard Dijkhoff pa un reunion na Zurich cu Presidente di FIFA, Gianni Infantino. Ey a elabora riba e desaroyonan positivo tumando lugar na Aruba den e deporte Rey, esta futbol. Esaki despues cu…
Selecion di Aruba U20 ta preparacion pa e siguiente compromiso cual lo bay ta e 'Concacaf Men's Under-20 Championship'. Bou di encargo di DT Marvick Bermudez nos selecion ta cla pa bay bataya den luna di November contra otro seleccion…
Ta propone un partnership entre Gobierno, AVB y FIFA – AVB mes kier maneha su facilidad deportivo – FIFA ta garantisa fondo adicional pa renobacion y mantencion
Recientemente tabatin un delegacion pisa di e organisacion “Fédération Internationale de Football Association” (FIFA) riba nos isla pa topa cu Presidente di Arubaanse Voetbal Bond (AVB), esta ing. Richard Dijkhoff. Meta di e reunion tabata pa repasa e plan strategico…


text:
Djabièrnè 30 di novèmber 2018 24 empleado di Landsontvanger, ku a sigui e kurso interno pa ‘Senior Medewerker, Medewerker Invordering i Deurwaarder der Belastingen’, a risibí nan diploma.
Tabata un kurso intensivo den kua e kursistanan mester a hasi un eksamen na final di kada módulo.
Awor gobièrnu ta disponé di un grupo nobo di amtenar ku por duna nan aporte pa por kobra e debenan di impuesto. Landsontvanger por ta orguyoso di por disponé di Deurwaarder i Invorderaar profeshonalmente formá.
Na e seremonia tabata presente direktor di Banko di Seguro Sosial (SVB), señor Philip Martis, kende huntu ku señor Alfonso de J. Trona a entregá e diplomanan.
Nos kier felisitá e empleadonan aki di kurason i ta deseá nan hopi éksito den nan futuro karera.


text:
ORANJESTAD- 06 di mei 2022
Segun resumen semanal di awe diabierna, 256 persona a recupera den e siman aki y un total di 343 caso nobo di COVID-19 a keda registra.
E cantidad di casonan activo di COVID-19 pa awe ta 203 y cantidad di fayecidonan relaciona cu COVID-19 ta 212.
Datos ta ilustra casonan nobo di COVID-19 cu un averahe semanal di 49 caso positivo pa dia y un averahe di 'Positivity rate' semanal di 58% pa dia. E cifranan aki ta indicacion cu nos comunidad mester mehora e aplicacion di e medidanan personal di prevencion ya cu cantidad di esnan infecta pa dia y pa siman ta subiendo.
Actualmente na Aruba tin 4 persona interna cu of debi na COVID-19 di cual tur ta riba piso general y
na Colombia no tin ningun pashent di COVID mas. Ban cumpli cu diciplina pa cuida nos mes y otronan pa evita cu e virus ta sigui plama.


text:
KRALENDIJK – Awe, djadumingu 12 di janüari algu promé ku 12:30 di mardugá, notifikashon a drenta na warda di polis ku lo mester tin un aksidente di tráfiko ku a kaba di tuma lugá riba kaya Korona na altura di e misa di testigu di Jehovah, kaminda tin 2 vehíkulo a bòltu. Outoridatnan polisial ku a yega rápidamente na e sitio a bin enkontrá 2 vehíkulo di bòltu kantu di kaminda. A konstatá tambe ku okupante(nan) di ambos outo ya a logra sali riba nan propio forsa. A pidi presensia di ambulans na e sitio mirando ku tabata tin persona(nan) ku a keda heridá. Kousa di e aksidente no ta konosí.
Polis di tráfiko i CRS ta investigando kousa di e aksidente aki.
FUENTE: LIVE FM.
NOTISIA KU BO POR KONFIA.


text:
Resultadonan di Beisbòl Liga Grandi ayera:
- Cleveland Indians a derota New York Yankees ku skor di 4-3
Didi Gregorius no a konektá hit den 3 turno na bate ku 1 base por bola. Didi tin un promedio di .252
- Texas Rangers a gana Detroit Tigers ku skor di 4-2
- Arizona Diamondbacks a derota Cincinnati Reds ku skor di 4-0
- Philadelphia Phillies a gana Miami Marlins ku skor di 2-0
- Kansas City Royals a derota Boston Red Sox ku skor di 8-6
Xander Bogaerts a konektá 1 hit den 3 turno na bate. Xander tin un promedio di .314
- Milwaukee Brewers a pèrdè di Washington Nationals ku skor di 9-5
- Minnesota Twins a derota Baltimore Orioles ku skor di 4-3 den 12 entrada
Jonathan Schoop a konektá 3 hit den 6 turno na bate ku 3 kareda empuha. Jonathan tin un promedio di .296
- Los Angeles Dodgers a pèrdè di Houston Astros ku skor di 3-2 den 10 entrada
Kenley Jansen no a logra salba e partido, pichando 1 entrada i permitiendo 1 kareda riba 2 hit miéntras ku e la poncha 1. Kenley tin un rèkert di 2-1 ku 24 partido salba i un efektividat di 2.67
- Atlanta Braves a pèrdè di Chicago Cubs ku skor di 9-3
Andrelton Simmons no a hunga den e partido aki. Segun informashonnan, Andrelton su rudia robes tabata poko steif despues ku e la bira esaki durante un hugada den di seis entrada di e partido di djasabra. E ekipo di Atlanta ta kere ku Andrelton mester di solamente un pa dos dia di sosiegu promé ku e bolbe den e aliniashon
- Toronto Blue Jays a derota Los Angeles Angels ku skor di 12-5
- Tampa Bay Rays a pèrdè di Oakland Athletics ku skor di 8-2
- Chicago White Sox a pèrdè di Seattle Mariners ku skor di 8-6
- New York Mets a derota Colorado Rockies ku skor di 5-1
- St. Louis Cardinals a gana San Diego Padres ku skor di 10-3
- San Francisco Giants a pèrdè di Pittsburgh Pirates ku skor di 5-2
Partidónan di Liga Grandi pa awe:
- Cleveland Indians kontra Chicago Cubs
- Houston Astros kontra New York Yankees
- New York Mets kontra Philadelphia Phillies
- Colorado Rockies kontra Atlanta Braves
- Detroit Tigers kontra Cincinnati Reds
- Pittsburgh Pirates kontra Miami Marlins
- Baltimore Orioles kontra Kansas City Royals
- Boston Red Sox kontra Chicago White Sox
- Oakland Athletics kontra Seattle Mariners
- St. Louis Cardinals kontra Arizona Diamondbacks
Resúmen:
Tripel A
- Roger Bernadina no a konektá hit den 4 turno na bate pa Albuquerque Isotopes. Roger tin un promedio di .271
- Sharlon Schoop a konektá 1 hit den 3 turno na bate ku 1 base por bola pa Norfolk Tides. Sharlon tin un promedio di .242
- Shawn Zarraga a konektá 1 doblete den 3 turno na bate ku 1 base por bola i 1 kareda empuha pa Oklahoma City Dodgers. Shawn tin un promedio di .298
Klase A
- Chris Garia a konektá 1 hit den 4 turno na bate ku 1 kareda nota pa High Desert Mavericks. Chris tin un promedio di .350
- Gianfranco Wawoe a konektá 3 hit for di kua 1 honron() den 5 turno na bate ku 2 kareda anotá i 4 empuha pa Clinton LumberKings. Gianfranco tin un promedio di .274
- Ademar Rifaela a konektá 1 hit den 3 turno na bate pa Delmarva Shorebirds. Ademar tin un promedio di .264
- Sherman Lacrus no a konektá hit den 4 turno na bate pa Spokane Indians. Sherman tin un promedio di .250
- Juremi Profar a konektá 1 doblete den 5 turno na bate pa Hickory Crawdads. Juremi tin un promedio di .284
- Darren Seferina a konektá 3 hit den 4 turno na bate ku 1 base por bola, 1 kareda anota i otro empuha pa Peoria Chiefs. Darren tin un promedio di .283
Liga di Nobato
- Shakir Albert no a konektá hit den 4 turno na bate pa AZL Dodgers. Shakir tin un promedio di .206
- Jonathan Martijn a konektá 1 hit den 4 turno na bate pa Billing Mustangs. Jonathan tin un promedio di .278
Liga Independiente
- Curt Smith no a konektá hit den 6 turno na bate pa Lincoln Saltdogs. Curt tin un promedio di .291
- Shairon Martis no a risibí desishon, pichando 8 entrada i permitiendo 2 kareda riba 6 hit i 1 base por bola miéntras ku e la poncha 7 pa Lincoln Saltdogs. Shairon tin un rèkert di 6-2 ku un efektividat di 3.30 den 14 salida


text:
WILLEMSTAD, Curacao — Djadumingu 1 di novèmber 2015, alrededor di 14.30’or Sentral di Polis a risibí notifikashon ku riba George Maduroweg un vehíkulo a dal den un Konvoi i ku tin vários herido.
For di un investigashon ku polis a realisá na e sitio a resultá ku shofùr di un outo ku tabata koriendo riba SBN van Staverenweg direkshon Van Engelen a krusa George Maduroweg sin duna preferensia na un Konvoi ku tabata bini riba George Maduroweg direkshon pòmp di gasolin Cas Coraweg, ku konsekuensia ku e outo a dal den e Konvoi.
A konsekuensia di e choke aki e shofùr di e Konvoi a pèrdè kontròl riba su stürwil i bai dal den un kas situá riba SBN van Staverenweg.
E shofùr di e outo despues di e choke a dal den kura di un kas riba George Maduroweg.
A konsekuensia di e aksidente aki tabata tin vários herido den e Konvoi i 2 herido den e outo.
Tur a keda transportá ku ambulans di tantu F.K.A. i ambulans di Rode Kruis pa poliklínika di SEHOS pa tratamentu. Despues di tratamentu e víktimanan di e konvoi por a bai kas miéntras e dos víktimanan di e outo a keda interná pa opservashon.
Departamento di Tráfiko ta kontinuá ku e investigashon.
Source: 721 news Aksidente di trafiko ku varios herido


text:
Mas bunita e sapato ta, tin biaha ta mas dificil pa cana cu ne. E celebridadnan manera Kim Kardashian y Rihanna ta sinti e dolor – literalmente. Algun di e streanan mas sigui pa nan ‘fashion trends’ ta bisti algun di e sapatonan mas fashionable, pero tambe cu e aspecto mas incomodo cu por existi.
Rihanna
Na Met Gala 2017, Rihanna a aparece luciendo increibel, pero e sapatonan ey tabata un ‘killer’. Si djis mira tur e ‘wraps’ rond di e pianan.
Kim Kardashian
Tempo Kim tabata den su ultimo trimester di embaraso di su yiu, North, el a bisti un par di sapato cu despues el a revela, cu el a kita nan paso e strepnan tabata corta su circulacion.
Lady Gaga
Na 2011, e reina pa bisti e sapatonan inconfortabel, a luci un platform di 24-inch pa asisti na CFDA Awards.
Madonna
Pa atende un screening di Filth and Wisdom, Madonna a luci su sapatonan Chanel, cu p’e ta esnan adecuado pa e ocasion.
Jessica Simpson
E boots platform metalico di Jessica Simpson sigur ta mustra fabuloso, pero ta bon pa sa cu ta bale la pena e dolor pa un ‘fashion statement’.
Angelina Jolie
Christian Louboutin a crea un par di sapato inspira pa e rol di Angelina Jolie den e pelicula Maleficent. E hilchi ta parce e cachonan di Maleficent.
Daphne Guinness
E fashion designer, Daphne Guinness, ta encanta bisti sapatonan estilo Gaga. Su boots biña sin hilchi ta mustra basta dificil pa cana riba dje.
Elizabeth Banks
Mientras Elizabeth Banks tabata supi e trapinan na Met Gala 2017, e actriz a revela cu el a uza un triki di Hollywood pa uza e sapatonan un size mas grandi, pa evita pa su pianan hincha y haya blaar.
Taylor Schilling
Na e premiere di The Lucky One na 2012, Taylor Schilling a uza un par di sapato transparente cu tabata mustra cu su pianan tabata hopi soda.
Julianne Moore
Na Cannes Film Festival 2013, e sapatonan di Julianne Moore a fit asina malo cu su pinky a slip sali for di e strepnan metalico.


text:
ORANJESTAD – Recientemente, a inicia e opleiding di bevelvoerder pa Cuerpo di Bombero di Aruba, na brandweer post Tango. Den cuadro di maneho di ministerio di Husticia y Asuntonan Social, ta inverti den profesionalisacion di personal.
Manera ta conoci un parti cardinal di e maneho cu ta wordo hiba for di Ministerio di Husticia y Asuntonan Social, ta inversion den personal. Asina por bisa cu despues di hopi tempo cu opleidingen pa cu brandweer tawata pega, a percura pa opleiding di werkplekbegeleider. Banda di esaki, a certifica ocho bombero como instructor, esaki despues cu nan a termina nan opleiding na Curaçao exitosamente.
Ademas di esaki, e opleiding di manschap B ta den su segunda fase aworaki. Y pronto e opleiding nobo pa adspiranten lo inicia. Siman pasa tawata un momento importante, mirando cu despues di 15 aña, ta brinda oportunidad pa personal di brandweer por sigui opleiding pa bevelvoerder. E ultimo biaha cu a brinda e opleiding aki, tawata na aña 2007. Esaki lo percura pa eleva e nivel di brandweer, pero tambe ta sumamente importante pa e carera di e bomberonan.
Por ultimo, por conclui cu esaki ta un di e hopi proyectonan positivo cu tin andando pa Cuerpo di Bombero. Asina por bisa cu a cumpra cuater truck nobo, completando e fleta di e trucknan, e bluspakken a yega Aruba recientemente, cual ta inclui “ademluchtapparatuur” nobo pa cada Bombero. Ademas di esaki, a ricibi tambe uniform nobo, laarzen, handschoen y helmnan. Manera ta conoci, banda di e aspecto di material, e posicion huridico di e trahadonan ta hopi importante tambe, pues manera a menciona anteriormente e bevordering di cada trahado ta na Gobernador pa wordo firma, y ta den su fase final. Tambe ta conoci cu Brandweer Post di San Nicolas; “Sierra”, ta den pleno renobacion y ta premira cu pa fin di aña esaki lo mester ta cla.


text:
Den nomber di famia nos ta gradici tur esnan cu di un manera of otro a mustra nan atencion durante fayecimento y entiero di nos defunto stima;
Sr. Wilfred Lugo
Gradicimento ta bai na tur esnan cu a manda flor, krans, yamadanan, mensahenan via What’s app y Facebook. Danki special na tur famia, bisinja y conocirnan cu tawata presente na e momentonan dificil, boso presencia tawata un muestro y atencion y un gran Consuelo pa nos famia.
Alavez nos ta invita tur famia, bisiña y conocirnan pa compaña nos na 3 Santo Sacrificio di Misa cual lo tuma lugar na Misa La Birgen di Fatima na Dakota.
Diabierna 12 augustus 2022 pa 7:00 PM
Diasabra 13 augustus 2022 pa pa 7:00 PM
Dialuna 15 augustus 2022 pa pa 7:00 PM


text:
Transparency International a revela nan 'Corruption Perceptions Index' anual cubriendo aña 2017. Un total di 180 pais y teritorio por a haya un score di 0 (hopi corupto) pa 100 (menos corupto). E scorenan a wordo duna a base di percepcionnan di corupcion den sector publico segun experto y empresario.
E resultado ta mustra cu corupcion den sector publico ta un problema grandi y mundial. Dos tercera parti di e 180 pais y teritorionan a score menos cu 50. E averahe mundial ta apenas un score di 43. E region menos corupto di mundo segun Transparency International, West Europa, no a yega mas halto cu un score averahe di 66. E score aki ta significantemente mas halto cu e parti oost di Europa, cu tin un averahe di 34. E parti central di Asia tambe tin un averahe di 34, mientras cu e region cu e averahe mas abou ta e region sub sahara di Africa (32).
E resultado ta mustra cu corupcion den sector publico ta un problema grandi y mundial. Dos tercera parti di e 180 pais y teritorionan a score menos cu 50. E averahe mundial ta apenas un score di 43. E region menos corupto di mundo segun Transparency International, West Europa, no a yega mas halto cu un score averahe di 66. E score aki ta significantemente mas halto cu e parti oost di Europa, cu tin un averahe di 34. E parti central di Asia tambe tin un averahe di 34, mientras cu e region cu e averahe mas abou ta e region sub sahara di Africa (32).
E scorenan di paisnan individual ta mustra diferencianan mas grandi, incluyendo scorenan hopi halto y hopi abou. Nieuw-Zeeland ta lidera e lista cu un score di 89, sigui pa Dinamarca (88), Finlandia (85), Noruega (85) y Suisa (85). Diesdos pais a logra un score riba 80. Seis di e paisnan aki a bay atras compara cu nan score na 2016, mientras dos di e paisnan aki a bay dilanti.
E paisnan mas corupto segun e index di Transparency International ta Somalia (9), Zuid-Sudan (12), Siria (14), Afganistan (15), Yemen (16) y Sudan (16).
Pa loke ta trata Caribe, Barbados a logra e score mas halto (68), progresando 7 punto compara cu 2016. E pais Caribense cu e score mas abou ta Haiti (22). Venezuela, nos bisiña mas serca, tin un score di 18. Aruba y e otro islanan den reino Hulandes no a haya un score den e index di Transparency International.
Un observacion interesante ta e indicacion cu paisnan cu ta ofrece menos proteccion na prensa y na organisacionnan no-gubernamental (NGO's) tin e tendencia di ta mas corupto. Ta alarmante cu tur siman por lo menos 1 periodista ta wordo asesina den un di e paisnan hopi corupto.
Transparency International ta haci un yamada na comunidadnan rond mundo pa yuda combati corupcion por medio di encurasha y proteha libertad di expresion y prensa independiente. Transparency International tambe ta recomenda transparencia den gobernacion, den financiamento di partido politico y den informacion tocante ken ta propietario di compania. E recomendacion ta pa haci e informacionnan aki accesibel pa prensa y comunidad en general.
Klik aki pa lesa e brochure cu e resultadonan.


text: Bo ke bai hasi negoshi na Boneiru, pero ainda bo ta buskando kontesta riba sierto preguntanan. Kiko mi tin ku tene kuenta kuné ora mi ke kuminsá un empresa na Boneiru? Kua forma hurídiko ta pas mas mihó serka mi idea i na unda mi mester akudí pa un eventual finansiamentu di mi empresa. Tur loke bo mester sa promé ku bo kuminsá un negoshi bo ta haña aki. Si akaso bo mester di mas informashon, no duda pero tuma kontakto mesora ku nos pa medio di imeil, telefon òf pasa un ratu serka nos. Ku hopi plaser nos ta yuda bo!


text:
Nos ta bisa e kos aki mil biaha,
i ta bal la pena ripiti.
Niun kuminda no tin nodi hasibu gordo,
si bo kome strategiko.
Ata lista di tur e kumindanan kubo por kome
den nos edishon di December.
- Ayaka
- pan de jamon
- oliebol
- ham
- sult
- bolo
- pan ku ham
- pan ku sult
- kuki
- chukulati
- bolo di glas
- quesillo
Bonus: Bo por manda 4 fecha kubo tin ku bai sali
i nos ta hinka e dia komlpetu den otro pabo. 🙌🏽
Klik e link aki bou, bo ta haña tur info pa
baha peso ku nos sin tin ku ninga kosnan dushi
di December.🎄


text:
E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Beisbòl ta un wega bat-and-ball game ku ta kedá hungá entre dos ekipo di kada un nuebe hungadó ku ta tuma turno di bati i filia.
E ofensa ta hasi atempto di skor kareda dor di bati e bala ku ta keda tirá pa e picher ku un bate ku ta wòrdu di swing ku un bate dor di e batedor i despues kore kontra di oloshi pasa 4 base; primera, segunda, tersera i home plate. Un kareda ta keda hinká ora un hungadó pasa na tur base i yega bek na home plate.
Hungadónan ku ta den e ekipo ku ta bati ta tuma turno pa bati kontra di e picher di e ekipo ku ta filia. E picher aki ta purba na preveni kareda dor di out batedonan den diferente manera. Un hungadó ku ta den e ekipo ku ta na bate i a yega base safe, por purba di roba base ora ku un kolega den su ekipo ta na bate. E ekiponan ta kambia entre bati i filia ora ku e ekipo ku ta filia saka tres out. Un inning ta ensera ku kada ekipo a bini na bate kada biaha, kuminsando ku e ekipo di bishita. Un wega ta ensera lo maksimo nuebe inning i e ekipo ku na final tin mas kareda empuha, ta sali e ekipo ganadó.
Un evolushon di bat-and-ball games mas bieu, un vershon mas kurú di beisbòl tabata wòrdu praktiká na Inglatera meimei di siglo 18. E wega aki a keda hibá Merka pa imigrantenan, unda ku e vershon mas moderno a keda desaroyá. Na final di siglo 19 kaba, beisbòl tabata un deporte renombrá na Merka. Aworaki beisbòl ta hopi popular na Nort Amerika, partinan di Amerika Sentral i Sur Amérika, den region di Karibe i Sur Asia.
Na Merka i Canada ekiponan profeshonal den Major League Baseball (MLB) ta dividí den e National League (NL) i e American League (AL), kada un ku tres divishon: Ost, West i Sentral. E kampion di e liga mayó aki ta determiná pa medio di playoff ku ta kulmina den e World Series. E manera di hunga ki ta similarmente partí na Hapon den e Central League i e Pacific League i na Cuba den e West League i East League.


text:
Mi ta un persona ku tin un pashon pa skibi. Mi gusta partisipá den kompetensia pami sa ku mi tin aden ahinda i un día ku mi a yega na kas despues di training, un inspirashon a drentami pa dedika un poesía na Fundashon Alton Paas i mi a bai partisipá ku e inspirashon aki den e kompetensia di djis un pensamentu.
Mi a yega di skibi pa diferente kompetensia den pasado manera Prins ku Pancho, Reina Tiner, Reina di karnaval, Reina hubenil, Dama kultural. Mi ta sintimi bon pa skibi nan teksto. Mi ta hinka mi mes den e ròl pami skibi i mayoria a logra kai den premio tambe. Mi tin 22 aña ta hunga den komedia, Promé Serka Anthony Jamanika i después Pachi Damon. E eksperensia nan ei tambe a yuda desaroyá mi skibimentu
Mi forma di skibí tambe ta ku hopi bia mi ta usa e lèternan di un nòmber òf un palabra i forma mi poema kune. Pa esun di aki mi kier a krea algu di motivashon tantu pa ami mes i otro klientenan ku ta bin train na AP Center. Ta gewon un bia mi a yega kas i e inspirashon a dal mi pa skibí algu dediká na Fundashon Alton Paas. Pasobra semper ora mi ta na AP Center di Fundashon Alton Paas bo ta haña un dushi sintimentu. Bo ta haña mas animo, speshal ku e trainernan. E ta un trato spesial. Tur hende ta duna bo un empuhe, ni un hende un ta kibra bo, tur hende ta motivá bo i esei ta un dushi sintimentu.
Mi mes tin 9 luna ta bin AP Center dor ku mi a haña un ataka selebral i e no ta niun tiki fasil. Mi por kana si pero mi ta perde balansa, pia nan ta swak i tin bia ta asta difícil pa splika tur e kosnan ku mi ta sinti pero ora mi tei na AP Center mi ta haña bon yudansa i motivashon pa sigui pa dilanti.
Pesei e mensahe ku mi kier a trese ku mi poema ta:
Ku bo ke, bo por!
Tur loke bo ke hasi bo por paso Dios no ta duna bo un karga ku bo no por karga.
Mi a sinti mi bon ora mi a haña sa ku mi a gana. Den 50 partisipante, mi poema a sali den e 10 nan ku a gana. Eseinan tabata esnan mas motivador i inspirativo. Pa ami esei kiermen ku e mensahe a yega.
Si bo ke, bo por!